Oct. 8, 2018, 4:05 p.m. 5782\nАнглия чемпионати турнир жадвалида 8 тур ўйинларидан кейин биратўла уч жамоа 20тадан очко тўплаган ҳолда юқори учликни банд этган. «Арсенал» эса ниҳоят тўртинчи ўринга қайтган. «Трибуна» Англия чемпионатида тур якунларини сарҳисоб қилади.\nМоуриньо Фергюсондан ўзиб кетди\n«Манчестер Юнайтед» – «Ньюкасл» 3:2 (0:2, 3:0)\nГоллар: 0:1 – 7 Кенеди, 0:2 – 10 Муто, 1:2 – 70 Мата, 2:2 – 76 Марсиял, 3:2 – 90 Санчес.\n«Манчестер Юнайтед» – Де Хеа, Янг, Байи (Мата, 19), Смоллинг, Шоу, Мактомини (Феллайни, 46), Матич, Погба, Рэшфорд (Санчес, 67), Лукаку, Марсиял.\n«Ньюкасл» – Дубравка, Йедлин, Ласселс, Фернандес, Манкильо, Ритчи, Шелви, Диаме, Кенеди (Мерфи, 68), Перес (Хоселу, 88), Муто (Атсу, 78).\nОгоҳлантиришлар: Шоу (45), Ритчи (58), Погба (63), Диаме (69).\nИнстаграмда тасодифан «лайк» босиб қўйиш ҳам ҳайфсанга олиб келади. Жозе Моуриньонинг истеъфоси ҳақидаги хабарга билмасдан «лайк» босган Антонио Валенсия кейинчалик узр сўраган бўлсада, мураббий уни кечирмади ва шанба оқшомидаги ўйинда майдонга туширмади. Эквадорлик футболчи ҳатто ўйин заявкасига киритилмаган. Аммо у майдонга тушганида жамоа яхши ўйнаб қолармиди? «Қизил иблислар» ҳимоясида ўйиннинг дастлабки дақиқалариданоқ парокандалик кузатилди. Ўйиннинг 10-дақиқасига келиб «қарғалар» 2та гол уриб улгуришганди. Бундай саросима «Олд Траффорд»да ҳеч қачон рўй бермаганди.\nЎйиндан олдин фанатлар Моуриньонинг ҳайдалиши ҳақида қўшиқ куйлашаётганида Моуриньо телекамерага қараб қўлидаги идишдан сув сепди. У хушчақчақ эди.\n— jose joaquin brotons (@jjbrotons) 6 октября 2018 г.\nАммо у танаффус учун ҳуштак янграганида кийим алмаштириш хонаси томон хавотир билан чопиб борарди. Кийим алмаштириш хонасида нималар рўй берган, қандай гаплар айтилган, биз билмаймиз, аммо иккинчи бўлимга бошқа жамоа чиқиб келди. Иккинчи бўлимда «қизил иблислар» қафасдан қутулиб чиққандек ўйнашди. Футболчилар жон-жаҳди билан ғалабага интилишди ва 3 очкони рақиб қўлидан юлқиб олишди. Жамоадаги ҳар бир футболчи гол уришни истарди. Ниҳоят, буни Мата уддалади.\n— Man Utd Vids ⚽ (@ManUtdTV) 6 октября 2018 г.\nИккинчи голни эса мураббий билан ихтилофдаги футболчилар уришди. Поль Погба Марсиялга тўпни товони билан қайтариб берди, январь ойидан буён гол урмай қўйган Марсиял ҳисобни тенглаштирди.\nЎйиндаги ҳал қилувчи голни эса охирги дақиқада, «Манчестер Юнайтед»га келиб йўқолиб қолгани, қишда сотиб юборилиши айтилаётган Алексис Санчес ўзига хос бўлмаган тарзда боши билан урди.\nЭнди Моуриньо «Манчестер Юнайтед»нинг фоизлар бўйича энг яхши натижага эга мураббийи - у ўзи бошчилигидаги ўйинларнинг 60,3 фоизида ғалаба қозонган ва афсонавий сэр Алекс Фергюсонни (60,1) ортда қолдирган. Бундан ташқари, бу ғалаба португалиялик мутахассис учун мураббийлик фаолиятидаги юбилей - 400-ғалаба бўлди.\n«Тоттенҳэм» – «Кардифф» 1:0 (1:0, 0:0)\nГол: 1:0 – 8 Дайер.\n«Тоттенҳэм» – Льорис, Триппьер, Санчес, Алдервейрелд, Роуз (Дэвис, 88), Сиссоко (Ваньяма, 85), Уинкс, Дайер, Сон Хин Мин (Ламела, 72), Лукас Моура, Кейн.\n«Кардифф» – Этеридж, Манга, Моррисон, Бамба, Беннетт, Роллс, Ҳойлетт (Ҳаррис, 78), Камараса, Артер, Мерфи, Патерсон (Уорд, 78; Рид, 85).\nОгоҳлантиришлар: Санчес (51), Кейн (59), Алдервейрелд (68), Артер (90).\nЧетлатиш: Роллс (58).\nЕЧЛ гуруҳ босқичида «Барселона»га қарши оғир ўйиндан кейин (2:4), «Тоттенҳэм» аутсайдер устидан камтар ҳисобдаги ғалабага эришди. Бу ғалабани таянч яримҳимоячиси Эрик Дайер 8-дақиқада бурчак зарбаси амалга оширилган вақтда урган гол таъминлади. Дайер 18 ой ичида илк марта гол уришга муваффақ бўлди. Бу ғалаба эвазига «шпорлар» 18 очко билан бешинчи ўринда жойлашган.\n— Ricky Sacks 🎙 (@RickSpur) 6 октября 2018 г.\nЭмери қаторасига 9-ғалабага эришди\n«Фулҳэм» – «Арсенал» 1:5 (1:1, 0:4)\n«Фулҳэм» – Беттинелли, Одои, Рим (Камара, 54), Ле Маршан, Кристи, Замбо-Ангисса (Макдоналд, 62), Сери, Сессеньон, Вьетто (Юхансен, 83), Митрович, Шюррле.\n«Арсенал» – Лено, Беллерин, Мустафи, Ҳолдинг, Монреаль, Торрейра, Чака, Мхитарян, Уэлбек (Обамеянг, 62), Ивоби (Рэмзи, 67), Ляказетт (Гендузи, 80).\n«Крейвен Коттейж»да меҳмон бўлган Унаи Эмери жамоаси мавсумдаги илк йирик ғалабаси билан ғалабали сериясини давом эттирди, «Арсенал» барча турнирларни қўшиб ҳисоблаганда тўққизинчи ғалабасини нишонлади. Мураббий бошланғич таркибда ротациялар амалга оширди, Обамеянг захирада қолдирилиб, ҳужумда Александр Ляказетт ва Дэнни Уэлбек жуфтлиги ҳаракатланди. Шунингдек, Ўзил ўйин қайдномасига ҳам киритилди, Аарон Рэмзи ўйинни захира ўриндиғида бошлади.\nБу ротациялар жамоа ўйин суръатига таъсир қилмади, 29-дақиқада Ляказетт рақиб жарима майдонида ажойиб ҳаракатланиб, ҳисобни очди.\n— Gunners.com (@Gunnersc0m) 7 октября 2018 г.\nТанаффус арафасида Монреаль орқага тўпни узатганида рақиб тўпга эга чиқиб, Шюррле ҳисобни тенглаштирди. Аммо иккинчи бўлим бошида Ляказетт яна аниқ ҳаракат қилди ва жамоани олдинга бошлади. У анчадан буён илк марта «Лион»даги пайтларни эслаб жарима майдони ташқарисидан кучли зарба билан ҳисобни 2:1 кўринишига келтирди (нима учун Арсен Венгер унинг бу қобилиятидан фойдаланмагани жумбоқ). Кейинчалик Эмери Обамеянгни ҳам майдонга ташлади ва у ҳам дубль қайд этиб, ҳисобни йирик кўринишга келтирди.\nЛекин унгача нафақат ўйиннинг, балки турнинг безагига айланган голни Аарон Рэмзи уриб бўлганди. У 67-дақиқада захирадан ўйинга қўшилди ва тўпга илк тегиниши билан қарши ҳужум бошлади. У ўзи бошлаган ҳужум давомида иштирок этиб, унга чиройли нуқта қўйди.\nРэмзи майдонга тушганига 39 сония бўлганида голни нишонлаётганди. Агар «Арсенал» босслари бу беназир футболчи билан янги шартнома бўйича келиша олмай, уни сотиб юборишса, катта жиноятга қўл урган бўлишади.\n«Челси» «Ливерпуль» ва «Манчестер Сити»га етиб олди\n«Саутҳемптон» – «Челси» 0:3 (0:1, 0:2)\n«Саутҳемптон» – Маккарти, Беднарек (Ромеу, 46), Йосида, Худт, Соареш, Лемина, Хейбьерг, Бертран, Габбьядини (Лонг, 78), Редмонд, Ингз.\n«Челси» – Аррисабалага, Аспиликуэта, Рюдигер, Давид Луиз, Алонсо, Канте, Жоржиньо, Баркли (Ковачич, 81), Виллиан (Педро, 75), Жиру (Мората, 68), Азар.\nОгоҳлантиришлар: Бертран (45), Лемина (54), Соареш (59), Ромеу (61), Хейбьерг (66), Ингз (90).\n«Авлиёлар» учун «Челси» энг ноқулай меҳмон ҳисобланади ва бу анъана бу ўйиндан кейин ҳам сақланиб қолди. Марк Ҳюз жамоаси биринчи бўлимда кўплаб имкониятларни кўкка совуришди, Азар эса рақибнинг илк хатосиданоқ унумли фойдаланди.\n— CFC-Blues.com (@CFCBlues_com) 7 октября 2018 г.\nБельгиялик футболчи ҳамиша қилиб юрган ишини такрорлади, аммо уни пас билан таъминлаган Росс Баркли учун бу кейинги ярим йилдаги илк самарали ҳаракат бўлди. У «Челси»даги илк голли пасни ўз ҳисобига ёзиб қўйди. Англиялик футболчи худди шу ўйинда жамоадаги илк голини ҳам уришга муваффақ бўлди. Қайд этиш керакки, у 2013 йилдан буён «Челси» сафида бир ўйинда «гол+пас» қилган илк футболчи бўлди. 5 йил муқаддам бундай кўрсаткич Фрэнк Лэмпард томонидан қайд этилган.\nУнга Оливье Жиру «қайчи услуби»да пас етказиб берганди. Бу франциялик ҳужумчи учун АПЛдаги 200-учрашув эди. Аммо у ўзининг юбилей учрашувида гол ура олмади, учинчи гол Альваро Мората ҳисобига ёзилди. Испаниялик ёш ҳужумчи яна ўзига бўлган ишончни тикламоқда.\nБу ғалаба эвазига Маурисио Сарри жамоаси бир муддат турнир жадвали пешқадами бўлиб турди. Аммо бу ўйиндан кейин бошланган «Ливерпуль» - «Сити» учрашуви натижаси яна турнир жадвалидаги вазиятни ўзгартирди.\nЭҳтиёткор Гвардиола, омадсиз Маҳрез ва турнир жадвалидаги учҳокимлик\nАниқ ижро этилмаган пенальти: Маҳрез, 86 (хато)\nЛиверпуль – Алиссон, Гомес, Ловрен, ван Дейк, Робертсон, Вейналдум, Ҳендерсон, Милнер (Кейта, 29), Салоҳ, Фирмино (Старриж, 72), Мане.\nМанчестер Сити – Эдерсон, Уокер, Стоунз, Лапорт, Менди, Бернарду Силва, Фернандиньо, Маҳрез, Сильва, Стерлинг (Сане, 76), Агуэро (Габриэл Жезус, 66).\nОгоҳлантиришлар: Бернарду Силва (21), Агуэро (56), Менди (64), Вейналдум (90).\nБир йил муқаддам Юрген Клопп «Этиҳад»да иложсиз қолдирилганида айримлар унга ҳамдардлик билдирган, кўпчилик Гвардиоланинг 5:0 ҳисобидаги ғалабасидан хулоса чиқариб бўлганди. Кўпчилик германиялик мураббий Англияда Гвардиолага фақат ютқазиб юришини тахмин қилганди. Аммо шундан буён Гвардиола Клоппни мағлуб эта олмаяпти. Январь ойида «Ливерпуль» «Сити»нинг чемпионлик мавсумидаги мағлубиятсиз сериясига интиҳо ясади (4:3). Аввалига кўпчилик буни мезбонлар сафидаги футболчиларнинг индивидуал маҳорати туфайли деб билишди.\nАммо баҳорда қуръа бу икки жамоани Чемпионлар лигаси чорак финалида учраштирди. «Шаҳарликлар» икки ўйинда ҳам ҳар томонлама мағлуб бўлишди. Бу ўйинларда Клопп тактик жиҳатдан Гвардиолани ожиз қолдирди.\nНавбатдаги ўйин арафасида «Ливерпуль»нинг ўйини юришмай қолганди. Аввалига «Челси»га Ливерпулда Англия Лигаси Кубогида мағлуб бўлинди (1:2), ўтган турда эса «Челси» майдонида кечган Англия чемпионати ўйинида ғолиб аниқланмади (1:1) ва бу натижа мерсисайдликларни биринчи ўриндан тушириб юборди. Ўтган ҳафтада Чемпионлар лигаси ўйинида «Неапол» майдонида яна мағлубият - 0:1. Гвардиола Ливерпулдаги ўйин арафасида ўзининг одатий услубида ҳаракатланишини ваъда қилиб, барчани доғда қолдирди. У Кевин де Брюйнени майдонга тушириши ҳақида айтиб, уни заявкага ҳам киритмади.\nАнтирекорд учун ўйин\nКлопп эса ўз услубидан воз кечмади. Шу куни «Энфилд»даги фаолиятининг учинчи йилини нишонлаган мутахассис шогирдларини ҳакам ўйин бошлагани ҳақидаги ҳуштагини чалиши билан олдинга ташланишди. У Александр-Арнолдга дам бериб, бошланғич таркибга Гомесни қўйди. Аммо Милнернинг эрта жароҳат олиши режаларни ўзгартириб юборди, футболчилар кўпроқ мудофаа билан шуғулланишига тўғри келди.\nПеп эса бошланғич таркибда Бернарду Силва ва Риёз Маҳрезни тушириш кифоя деб ҳисоблади. Қанотлар кучсизланган бўлсада, португалиялик футболчи майдон марказини тўлиқ назоратига олди. Меҳмонлар илк дақиқалардан ҳужумга отланган мезбонларни муносиб кутиб олишди, Клопп жамоаси чарчаганидан кейингина манчестерликлар аста-секин ҳужумга ўта бошлашди.\nВазиятлардан бирида Салоҳ Стоунзни алдаб ўтиб, зарба берди, аммо тўп дарвоза устуни ёнидан ўтиб кетди. Яна бир вазиятда Менди қулай нуқтада очилган Манега узатилган тўпни тўхтатиб қолди. «Сити» биринчи бўлим давомида ўта эҳтиёткорлик билан ҳаракат қилди. Бу Гвардиола давридаги «Сити» учун дарвоза томон зарба берилмаган ягона бўлим бўлди.\nМухлислар жамоалардан томошабоп ўйин кутганди, аммо Гвардиола Клоппга қаторасига тўртинчи марта ютқазишни истамади. У якшанба кунги ўйинда «эҳтиёткорлик»ни ўзига шиор қилганди. Иккинчи бўлимда меҳмонлар жонлана бошлашди, вазиятлардан бирида икки мураббий Агуэрога майдон марказидаги фол учун кўрсатилган сариқ карточка борасида баҳслашишди. Пеп тўп ван Дейкнинг қўлига теккан вазиятда ҳам норозилигини очиқ ифодалади, ҳолбуки ўйин ҳаками Мартин Аткинсон бу вазиятдан олдинроқ Фернандиньо қоида бузганини кўрсатаётганди.\nЎйин якунига 20 дақиқача вақт қолганида Клопп Фирминьони майдондан олди ва Старрижнинг яна тасодифий зарбасига умид қилди. Бир соатдан ортиқроқ вақтда қамалда ўтиришга рози бўлган Гвардиола эса Сане ва Жезусни майдонга ташлаб, ҳужум ўтишга буйруқ берди.\nЎйин охирида «Манчестер Сити» бор кучи билан олдинга ташланди, аммо Сильванинг заргарона пасидан Маҳрез фойдалана олмади.\nЎйин асабий кеча бошлади, гоҳ Ловрен Жезуснинг юзига урар, гоҳ Мане Фернандиньонинг оёғидан чаларди. Ниҳоят ҳакам ортиқ сабр қилмади ва ван Дейк жарима майдони ҳудудида Санени йиқитганида 11 метрлик нуқтани кўрсатди. Аммо Маҳрез бу сафар ҳам ишончни оқламади ва тўпни осмону фалакларга қарата тепиб юборди. Агар у гол урганида бу Гвардиоланинг фаолиятидаги энг ноодатий, «ҳимояда ётиб» қўлга киритилган ғалаба бўлган бўларди, аммо Маҳрез буни «истамади».\n— TheKop.com (@TheKop_com) 7 октября 2018 г.\nШу тариқа, Клопп ва Гвардиола қарама-қаршилигида илк марта голсиз дуранг қайд этилди. Бу ўйин жамоалар ўртасида кейинги 8 йилдаги илк голсиз дуранг бўлди.\nБу дуранг эвазига турнир жадвалининг юқори қисмида «учҳокимлик» юзага келди. Эндиликда «Манчестер Сити», «Челси» ва «Ливерпуль»да 20тадан очко бор, бу жамоалар тўплар нисбатига кўра 1-3 ўринларни бўлишиб туришибди.\n«Лестер» – «Эвертон» 1:2 (1:1, 0:1)\nГоллар: 0:1 – 7 Ришарлисон, 1:1 – 40 Рикарду Перейра, 1:2 – 77 Сигурдссон.\n«Лестер» – Шмейхель, Амарти, Морган, Магуайр, Чилуэлл, Менди, Ндиди, Рикарду Перейра (Окадзаки, 86), Ихеаначо (Олбрайтон, 67), Мэддисон (Геззаль, 80), Варди.\n«Эвертон» – Пикфорд, Кенни, Кин, Зума, Динь, Дэвис (Тосун, 71), Гуйе, Уолкотт (Кэлверт-Льюин, 90), Сигурдссон, Бернард (Шнайдерлин, 90), Ришарлисон.\nОгоҳлантиришлар: Амарти (31), Морган (43), Дэвис (45), Чилуэлл (90).\nЧетлатиш: Морган (63).\n«Уотфорд» – «Борнмут» 0:4 (0:3, 0:1)\nГоллар: 0:1 – 14 Брукс, 0:2 – 33, пенальти Кинг, 0:3 – 45 Кинг, 0:4 – 47 Уилсон.\n«Уотфорд» – Фостер, Фемения, Кэткарт, Кабаселе, Холебас, Капу, Дукуре, Хьюз (Мариаппа, 55), Перейра (Деулофеу, 74), Дини, Грэй (Саксесс, 55).\n«Борнмут» – Бегович, Фрэнсис, Кук, Аке, Смит, Брукс (Гослинг, 70), Лерма, Кук (Серман, 78), Фрэйзер (Станислас, 66), Кинг, Уилсон.\nОгоҳлантиришлар: Кабаселе (11), Кэткарт (22), Холебас (68), Серман (87), Дукуре (89).\nЧетлатиш: Кабаселе (32).\n«Брайтон» – «Вест Ҳэм» 1:0 (1:0, 0:0)\nГол: 1:0 – 25 Мюррей.\n«Брайтон» – Райан, Сальтор, Даффи, Данк, Бонг, Кнокерт, Проппер (Биссума, 80), Кайяль, Жаҳонбахш (Искьердо, 71), Марч (Локадия, 86), Мюррей.\n«Вест Ҳэм» – Фабианьски, Сабалета, Бальбуэна, Диоп, Масуаку, Райс, Ярмоленко (Перес, 70), Нобл (Снодграсс, 83), Обианг (Антонио, 60), Фелипе Андерсон, Арнаутович.\nОгоҳлантиришлар: Даффи (33), Арнаутович (57), Жаҳонбахш (58), Кайяль (61), Снодграсс (88).\n«Кристал Пэлас» – «Вулверҳэмптон» 0:1 (0:0, 0:1)\nГол: 0:1 – 56 Доэрти.\n«Кристал Пэлас» – Хеннесси, Уан-Биссака, Томкинс, Сако, ван Анхолт, Таунсенд, Миливоевич, Макартур (Майер, 63), Шлупп (Серлот, 82), Айю (Куяте, 72), Заа.\n«Вулверҳэмптон» – Руй Патрисиу, Беннетт, Коуди, Боли, Доэрти, Моутинью, Рубен Невеш, Кастро, Элдер Кошта (Саисс, 84), Хименес (Кавалейру, 76), Диогу Жота (Траоре, 87).\nОгоҳлантиришлар: Макартур (30), Коуди (78), Кастро (88), Куяте (88), ван Анхолт (90), Кавалейру (90), Моутинью (90).\n«Бёрнли» – «Ҳаддерсфилд» 1:1 (1:0, 0:1)\nГоллар: 1:0 – 20 Воукс, 1:1 – 66 Шиндлер.\n«Бёрнли» – Ҳарт, Лоутон, Тарковски, Ми, Тэйлор, Гудмундссон, Вествуд (Хендрик, 73), Корк, Леннон, Барнс (Вуд, 61), Воукс (Выдра, 90).\n«Ҳаддерсфилд» – Лессль, Дурм, Йоргенсен, Шиндлер, Леве (Хадерджонай, 86), Биллинг, Хогг, Муй, Притчард, ван Ла Парра (Мунье, 59), Депуатр (Мбенза, 59).\nОгоҳлантиришлар: Депуатр (58), Ми (74), Йоргенсен (76), Лоутон (90).\n5 Декабрь 30737


Баҳодир Аҳмедов: «Мусобақада ғолиб чиқишни истамайдиган жамоа – жамоа эмас» / CHAMPIONAT.asia\nБаҳодир Аҳмедов: «Мусобақада ғолиб чиқишни истамайдиган жамоа – жамоа эмас»\n«Ардус» қитъанинг футзал бўйича энг нуфузли мусобақаси – Осиё чемпионати баҳсларида курашишга киришишига икки ҳафтадан камроқ вақт қолди.\nЎтган йили Кувайтда бўлиб ўтган мусобақа давомида «Ардус» муносиб натижа кўрсатиб, чемпионат финалига қадар етиб борган эди. Бу йилги мусобақа 27 август – 1 сентябрь кунлари Япониянинг Нагоя шаҳрида бўлиб ўтади. Жамоанинг мусобақага йўл олиши арафасида биз «Ардус» бош мураббийи Баҳодир Аҳмедов билан суҳбатлашиб, муҳим учрашувларга жамоа қандай тайёргарлик кўраётгани ва жамоа олдига қандай вазифалар қўйганига қизиқдик.\n- Энг аввало, жамоанинг клублар ўртасидаги Осиё чемпионатига қандай тайёргарлик кўраётгани ҳақида билмоқчи эдик. «Ардус» қаерда ва қандай тайёрланмоқда?\n- Шу кунгача биз Тошкентда иккита йиғин ўтказдик. Августнинг аксарият қисми йиғинларга бағишланди. Ҳозирда биз кунига икки маҳалдан машғулотлар ўтказмоқдамиз ва, айтишим мумкинки, йигитлар яхши жисмоний ҳолатда. Йиғинлар масаласида бизда ҳеч қандай муаммолар юзага келгани йўқ, барча шароитлар яратиб берилган, ишлар режа бўйича кетмоқда.\n- Назорат ўйинларини ўтказиш режалаштирилганми?\n- Албатта. Бусиз иложи йўқ. Осиё чемпионати баҳсларининг муҳимлиги ва мураккаблигидан келиб чиқиб, биз кучли рақиб излаб топишга ҳаракат қилдик. Хусусан, 18 ва 19 август кунлари Қозоғистоннинг «Қайрат» жамоасига қарши икки ўртоқлик учрашуви ўтказамиз. Биласиз, бу жамоа амалдаги Европа чемпиони ҳисобланади.\n- Сиз яқиндагина «Ардус» бош мураббийи этиб тайинландингиз ва, умуман, бу жараён қандай бўлди? Ахир, айни вақтда сиз миллий терма жамоа устози ҳам саналасиз.\n- Ёпиқ иншоотлардаги Осиё Ўйинларидан сўнг «Ардус» президенти Жаҳонгир Усмонов билан суҳбат бўлиб ўтди. У менга клуб бош мураббийи бўлиб ишлашни таклиф қилди ва мен рози бўлдим. Менгача жамоани бошқариб келган Бахтиёр Тоғаев менга катта кўмак бераётганини қўшимча қилишим керак.У ҳозирда менинг ёрдамчим сифатида ишлаяпти ва машғулот жараёнлари ҳамда тактикаларни танлаш борасидаги қарорларни биргаликда қабул қилмоқдамиз.\n- Демак, жамоадаги ички муҳит ижобий?\n- Бошқача бўлиши ҳам мумкин эмас. Биз барчамиз, футболчилар ва мураббийлар – бир-биримизни жуда яхши биламиз. Жамоада салбий муҳит бўлиши мумкинлиги ҳақидаги саволларга умуман ўрин йўқ.\n- Таркиб борасида бир қарорга келиб улгурдингизми?\n- Ҳа, 14 кишидан иборат ўйинчилар гуруҳи аниқлаб олинган. Биринчи йиғинда ихтиёримизда 18 ўйинчи бор эди, ҳозирги вақтга келиб энг кучли ўйинчилар қолди.\n- Энди бевосита клублар ўртасидаги Осиё чемпионатига тўхталсак. Гуруҳдаги рақиблар тўғрисида қандай фикрдасиз?\n- Қуръа бизга кучли рақибларни тақдим этди. Таиланд ва Эрон жамоаларининг кучига ҳеч қачон шубҳа бўлмаган. Айтишим мумкинки, Қатарнинг «Ас-Садд» клуби ҳам оддий рақиб эмас. Шундай экан, бизни оғир ўйинлар кутиб турибди. Биринчи ўйинимиз Таиланднинг «Чонбури Блувейв» жамоасига қарши кечади. Бу ўйин биз учун катта аҳамиятга эга, биз унга муносиб тарзда тайёргарлик кўришимиз керак. Қўшимча тарзда, бу жамоага миллий терма жамоамизнинг собиқ бош мураббийи Хосе Мария Мендез устозлик қилмоқда. У билан ишлаганимдан келиб чиқиб айтишим мумкинки, у жуда кучли мутахассис. Албатта, мусобақанинг амалдаги чемпиони, Эроннинг «Санае Гити Пасанд» жамоасига қарши ўйинни ҳам алоҳида қайд этишим жоиз. «Ардус» ўтган йили бу жамоага имкониятни бой берган эди, умид қиламанки, бу йилга тўқнашув бизнинг фойдамизга ҳал бўлади.\n- Миллий терма жамоада сиз Мендезга ёрдамчи сифатида ишлагансиз, шу сабаб, унинг ўйин услубидан яхши хабардорсиз. Ўз навбатида, халқаро майдонда Ўзбекистон миллий терма жамоаси шарафини ҳимоя қилувчи «Ардус» ўйинчиларининг имкониятлари унга жуда яхши маълум. Шундан келиб чиқиб, бу вазиятда кимда кўпроқ устунлик?\n- Буни вақт кўрсатади. Бироқ Мендезга қарши биз бошқа тактика асосида тўп сурамиз. Ҳозирча фақат бир нарса аниқ: бўлажак тўқнашув жуда ҳам қизиқарли бўлади.\n- Сўнгги савол: бўлажак мусобақада «Ардус» олдига қандай вазифа қўйилган?\n- Олдимиздаги биринчи галдаги вазифа – гуруҳдан кейинги босқичга чиқиш. Кейин эса мақсадни ошириб бораверамиз. Умуман олганда эса, мусобақада ғолиб чиқишни истаймиз. Ўз олдингга энг юқори мақсадларни қўймас экансан, бундай мусобақаларда қатнашишнинг нима кераги бор?! Мусобақада ғолиб чиқишни истамайдиган жамоа – жамоа эмас. Шундан келиб чиқиб, энг яхши натижага эришиш учун қўлимиздан келган барчасини қиламиз.


Ўзбекистон 12:19 / 27.05.2020 15719\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 20-22 даража, кундузи 36-38 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача, баъзида эса 23 м/с гача кучайиши мумкин. Ҳарорат кечаси 19-24 даража, кундузи 37-42 даража иссиқ бўлади.\nБухоро ва Навоий вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача, баъзида эса 23 м/с гача кучайиши мумкин. Ҳарорат кечаси 19-24 даража, кундузи 37-42 даража иссиқ бўлади.\nТошкент, Жиззах, Самарқанд, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача, баъзида эса 23 м/с гача кучайиши мумкин. Ҳарорат кечаси 17-22 даража илиқ, кундузи 34-39 даража иссиқ бўлади.\nҚашқадарё, Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача, баъзида эса 23 м/с гача кучайиши мумкин. Ҳарорат кечаси 19-24 даража, кундузи 37-42 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача, баъзида эса 23 м/с гача кучайиши мумкин. Ҳарорат кечаси 17-22 даража илиқ, кундузи 34-39 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача, баъзида эса 23 м/с гача кучайиши мумкин. Ҳарорат кечаси 14-19 даража илиқ, кундузи 25-30 даража иссиқ бўлади.


03:54 24 Апрел 2018\n19:17 14.02.2017 Ҳавола олиш\nКим Чен Намнинг жумбоқли ўлими (7)\nМалайзия полицияси Шимолий Корея давлати етакчиси Ким Чен Иннинг акаси вафоти ҳақидаги хабарни тасдиқлади\nТОШКЕНТ, 14 фев — Sputnik. Малайзия полицияси мамлакатда ҳалок бўлган Шимолий Корея фуқароси — Ким Чен нам, яъни Шимолий корея етакчиси Ким Чен Иннинг акаси эканлигини тасдиқлади, деб хабар қилган РИА Новости.\nНашрга кўра, ҳуқуқни муҳофаза қилиш органлари Ким Чен Нам вафоти сабабларини аниқлашга муваффақ бўлмаганлар.\nОАВ: Жанубий Корея Ким Чен Инни "бартараф этадиган" махсус қўшинларни тайёрламоқда\nИлгарироқ, Жанубий Кореянинг "Чосон-ТВ" телеканали ҳукуматдаги мансабдор шахслардан олинган маълумот асосида КХДР етакчисининг акаси Малайзиядаги аэропортлардан бирида ўлдириб кетилгани ҳақида хабар тарқатган эди. Журналистлар маълумотига кўра, қотиллик икки нафар аёл томонидан содир этилган.\nУлар ғойиб бўлишга улгурганлар.\nПолиция бу аёллар Шимолий Корея агентлари бўлиши мумкинлигини тахмин қилмоқда, деб хабар қилган телеканал.\nКим Чен Нам — КХДРнинг собиқ раҳбари Ким Чен Ирнинг тўнғич ўғли. У мамлакатни тарк этганига кўп вақт бўлган. Шу кунга қадар Макаода яшаб, бизнес билан шуғулланган. Бир вақтлар мамлакатга айнан Ким Чен Нам раҳбарлик қилиши мумкинлиги ҳақида гап-сўзлар тарқалган эди. Аммо бундай бўлмади, бошқарув постини кенжа ўғил Ким Чен Ин эгаллади.


Бош сахифа > Янгиликлар > Эзгу ниятлар йўлида\nЭзгу ниятлар йўлида\n2017 йилнинг январида вилоятимизга ташрифи асносида Президентимиз Ш. Мирзиёев Қизилтепа туманига ҳам келиб-кетгани барчамизга маълум. "Маликобод" МФЙ ҳудудида жойлашган "Ванғози агро" фермер хўжалигида ўтказилган истиқболли лойиҳалар тақдимотида биз ҳам ўз ташаббусларимиз билан қатнашдик.\nНаслчилик йўналишидаги фермер хўжалигимиз 2000 йилда Ванғози қишлоғи ҳудудида ташкил этилган. Дастлаб 36 бош қорамол парваришлаш билан иш бошлагандик. Ҳозирги кунда 150 бош мол боқилмоқда. Эндиликда собиқ "Бўстон" ҚФЙга қарашли Маликчўл ҳудудидаги "Навоий" массивининг 2-участкасида 1000 бош соғин сигир, 1000 бош наслли эчки парваришлашга мослаштирилган молхона қурилмоқда. Қурилишга мўлжалланган сумманинг 70 фоизи "Халқ банки" Қизилтепа туман филиали томонидан ажратиладиган кредит эвазига, 30 фоизи эса ўз маблағларимиз ҳисобидан сарфланади. 7 гектар атрофидаги ер майдонида умумий лойиҳа қиймати 24 миллиард сўмлик ушбу чорвачилик мажмуаси қурилиши жорий йилнинг июнь ойидан бошланди. Иншоот тез орада ишга туширилади ва 2018 йилнинг 1 апрелидан Дастурда белгиланган сут ва сут маҳсулотлари сотувга чиқарилади.\nЛойиҳа қурилишида 60 нафар ишчи меҳнат қилмоқда. Жараёнда Fолиб Ҳабибов, Жамшид Бозоров, Ҳалим Ҳамроев, Носир Рашидовлар барчага намуна кўрсатишмоқда. Қурувчиларимиз ойига 1,5-1,8 миллион сўмгача маош олишмоқда. Улар кунига 3 маҳал иссиқ овқат билан таъминланган. Қурилиш материалларини асосан республикамиздан, айрим ноёб жиҳозларни эса Германия ва Туркия давлатларидан келтираяпмиз.\nЭзгу ниятлар йўлида ҳалол меҳнат қилаётган фермер хўжалигимиз ишчилари янгича иш услубига мослашиш мақсадида Андижон, Самарқанд вилоятлари фермерларидан тажриба ўрганиб қайтишди. Дастур асосида хориждан энг замонавий қишлоқ хўжалиги техникалари: комбайн, 3 та "Белорусь", 1 та "Орион" трактори, экиш сеялкалари олиб келдик. Энг муҳими, мажмуамизда парваришлаш учун хориждан зотдор моллар сотиб олишни режалаштирганмиз.\n"Янги аср" кўп тармоқли фермер\nКўрилганлар сони: 3384


Quvasoy.uz - Ўлим жазосини бeкор қилган, энг олий генераллик унвони – кавалерия генерали даражасига эришган илк ўзбек амири\n2019-09-05 08:28:20 232\nБироқ Амир Олимхоннинг отаси Абдулаҳадхоннинг тақдири ҳам қизиқ тарихий воқеаларга бой. У амирлар ичида ўзининг ислоҳотлари билан ажралиб туради. Шунинг учун бу галги мақолада ушбу амир ҳақида ҳикоя қилишни лозим топдик.\nРОССИЯ ТАСДИҚЛАГАН ТАХТ ВОРИСИ\n1860–1885 йилларда ҳукмронлик қилган Бухоро амири Музаффар ҳукмронлигининг охирги йилларида ўзининг бешинчи ўғли Абдулаҳадни тахт меросхўри деб эълон қилди ва Россия императори Александр Александровичнинг тахтга ўтириш маросими тантанасида қатнашиш учун Россияга жўнатди. У ерда Абдулаҳад ҳақиқий тахт вориси сифатида тасдиқланди. Бу ҳақда кейинчалик император Александр III Амир Музаффарга ёзма равишда билдирди.\nИмператорнинг қабулида бўлган Абдулаҳад бир неча бор махфий йиғилишларда қатнашди. Шундай йиғилишлардан бирида унга 21 пунктдан иборат расмий ҳужжатга имзо чектирдилар.\nУнда Бухоро амирлиги ҳудудидан темирйўллар, телеграф ўтказиш, черков қуриш, рус савдогарларига, фуқароларига бинолар, ер майдонлари сотиб олиш учун рухсат бериш масалалари қайд этилган эди. Охир-оқибат унинг даврида Россиянинг Бухорога таъсири сезиларли даражада ошди.\nАмир Музаффар 1885 йили вафот этди ва Бухородаги Эшони Имло мозорида дафн этилди. У 25 йил Бухоро тахтида ҳукмронлик қилди.\nАмир Музаффарнинг жами 14 нафар ўғли бўлган. Улардан баъзилари амир ҳаётлигида вафот этган. Биринчи ўғли – Абдумалик тўра отасига қарши қўзғолон кўтаргани учун чет элга қочиб кетди. Яна бир ўғли эса доимий равишда гаров сифатида Россияда истиқомат қилди.\n1885 йил августда Амир Музаффар ўз ҳудудини айланиб юрганда, Қаршида “юқумли безгак” касалига чалинди. У ўз йўлини давом эттирмай, Бухорога қайтди. Ўзининг шаҳардан ташқаридаги қароргоҳи – Ширбудунга келиб, у ерда деярли 2 ой бўлди. 28 сентябрда касал яна қайта хуруж қилди.\nАмирга яқин бўлган Остонақулбий ва Муҳаммадбий қўшбеги амирнинг аҳволини кўриб, уни Бухородаги Аркка олиб келишни лозим топишди. У 1885 йил 31 октябрда Аркда дунёдан кўз юмди.\nФОРС КАНИЗАГИНИНГ ФАРЗАНДИ\nТарих фанлари доктори Раҳбар Холиқованинг “ХIХ аср иккинчи ярми – ХХ аср бошларида Россия-Бухоро муносабатлари тарихи” номли диссертациясида қайд этилишича, Абдулаҳад 1859 йил 26 мартда Карманада туғилган. Бироқ унинг таваллуди санаси манбаларда турлича берилади.\nУнинг онаси Амир Музаффарнинг севимли хотини, форс канизаги Шамшот исмли аёл бўлиб, ўз замондошларининг айтишича, жуда ақлли аёл бўлган.\nАбдулаҳад 14 ёшида, баъзи манбаларнинг гувоҳлик беришича эса 18 ёшида Карманагабеги этиб тайинланди. У билан учрашган рус сайёҳлари унинг оддий ҳаёт кечиришини қайд этиб ўтганлар. У билимли киши эди: форс тилида, озгина рус ва араб тилида сўзлаша оларди. 1882 йилга қадар унинг фақат бир нафар хотини бўлган.\n1885 йилда отаси вафотини эшитгач, Абдулаҳад тахминан минг нафар чавандоз билан Карманадан Бухорога отланди. Йўлда Россия ҳукуматининг вакили генерал-лейтенант Анненков билан учрашди. Анненков унга тахт борасида сиёсий жиҳатдан қарама-қаршиликлар юз берадиган бўлса, у Россия ҳукумати кўмагига таяниши мумкинлигини билдирди.\nАбдулаҳадни 1885 йил 4 ноябрда Бухоро аркида оқ кигизга ўтирғизиб, тахтга ўтқизиш маросими бўлди. Шу тариқа Бухоро амирлигида Сайид Абдулаҳад Баҳодирхоннинг1885–1910 йиллардаги ҳукмронлиги бошланди.\nБироқ Амир Абдулаҳадхон қайси ишни режалаштирмасин, ўзининг ҳимоячиси – Россия империяси нуфузини инобатга олишга мажбур эди. Унинг мазкур ишида Янги Бухорода (Когонда) 1885 йилда ташкил этилган Россия императори сиёсий агентлиги асосий роль ўйнади. У Бухоро амири устидан назорат олиб бориб, унинг Петербург билан алоқа қилишида воситачи бўлди.\nПEТEРБУРГ САФАРИДАГИ СОВҒАЛАР\nАмир саёҳат қилишни жуда яхши кўрарди. Абдулаҳадхон тўрт маротаба Россияга сафар қилганини кундалик сифатида ёзиб қолдирган.\nАмир Абдулаҳадхон Москва ва Санкт-Петербургда бир неча марта бўлган. У 1893 йили Россия империясининг ўша вақтдаги пойтахти – Санкт-Петербургга ўз ўғли Олимхонни ҳам олиб борди.\nКейинчалик император Николай IIнинг тахтга чиқиш маросимида ва сўнгги марта ўз ўлимидан олдин Санкт-Петербургга Бухоро тахтига ўтирганининг 25 йиллигини нишонлашга борди.\nҲар ёзда Абдулаҳадхон Кавказда, ёки Қрим ва Ялтадаги ўзи қурган қасрда дам оларди. У қурдирган қаср ўрнида совет даврида “Ўзбекистон” санаторияси бўлган.\nАмир Абдулаҳадхон Россия императори марҳамати ва илтифотига эришиш йўлида барча воситаларни ишга солган. Натижада дастлаб “зоти олийлари”, сўнг “ҳазрати олийлари” мақомига кўтарилган. Императорнинг мулозим генерали – генерал-адютант, энг олий генераллик унвони – кавалерия генерали даражасига эришган. Империянинг биринчи ордени – Александр Первозванный кавалери бўлган.\nАбдулаҳадхон ҳам Россия императорини орденсиз қолдирмаган. Император Александр III (1881–1894) шарафига соф олтиндан “Искандар” орденини таъсис этиб, уни рус подшосига тақдим этган.\nБундан ташқари у Петербург киборлари доирасида ўзининг совға-саломлари ва қуюқ зиёфатлари билан катта эътибор қозонган. Амирнинг қимматбаҳо ҳадяларини император Николай II (1894–1917), ҳарбий вазир генерал Алексей Куропаткин (1898–1904) ва ҳатто ревизия комиссияси раиси граф, сенатор К. Пален ҳам мамнуният билан қабул қилган.\nРомановлар сулоласининг 300 йиллиги муносабати билан ўтказилган юбилей тадбирларида Бухоро хазинасидаги ўнлаб нодир қўлёзмалар императорга ҳадя қилинган.\n1906 йилнинг 10 ноябридан 22 декабригача давом этган Петербург сафарида Абдулаҳадхон рус императори Николай II га совға сифатида 16 та жиҳозланган от олиб бориб, императордан ўзи ва делегация аъзоларига рус орден ва медалларини олган.\nТЎҚСОН ЁШЛИ САРБОЗЛАР\nТарихчи Юнус Шукуриллаевнинг “Бухоро амирлигида қўшин ва ҳарбий иш (1756–1920)” номли диссертациясида амир Абдулаҳадхон давридаги ҳарбий ҳолат ҳақида қизиқарли маълумотлар берилган. Уларга бироз тўхталсак. Бухоро амири Абдулаҳадхон юқорида қайд этилганидек, Россия империяси императорининг ҳарбий лавозимли кишиси ҳисобланган.\nУ Амир Музаффар вафотидан сўнг сарбозлар сонини икки минг нафарга қисқартирган. Унинг даврига келиб сарбозларнинг қурол-яроғлари билан уйларига кетишларига рухсат берилмаган.\nБухоро сарбозларининг шим ва мундири икки йилда бир бор алмаштирилган. Оёқ кийимни ҳар бир сарбоз ўзи билан олиб келишга мажбур бўлган. Амир Абдулаҳадхондаврига келиб, ҳарбийларга икки йилда бир жуфт этик ҳам бериладиган бўлди.\nБухоро сарбозлари дастаси зархарид (пулга сотиб олинган) қуллардан тузилган бўлиб, улар умрларининг охиригача ҳарбий хизмат ўташлари мажбурий бўлган. Қул аскарлар алоҳида ўнликларда хизмат қилишган. Амир Абдулаҳадхоннинг 1886 йилги фармонига мувофиқ, бошқа қуллар каби улар ҳам озодлик васиқаларини (ҳужжатларини) олиш имконига эга бўлганлар.\nТо амир Абдулаҳадхон ҳукмронлиги давригача ҳарбий хизматнинг умрбодлиги, сарбозлар орасида ҳаттоки, 90 ёшли хизматчилар мавжудлиги тарихий факт ҳисобланади. Абдулаҳадхон ҳукмронлиги даврида сарбозларнинг ҳарбий хизматни 60 ёшгача ўташи белгилаб қўйилди.\nУ рус асирларидан қабул қилинган сарбозларни деярли озод этди. Бундан ташқари, унинг даврида кексайган, касалманд сарбозларни қўшин таркибидан озод этиш ишлари анча жонланди.\n1895 йилдан бошлаб Бухоро амирлигида милиция хизмати йўлга қўйилди. Бироқ Амир Абдулаҳадхон ўз ҳудудида содир бўлаётган қонли курашлар, халқ норозиликларини бостиришда аксарият ҳолларда босқинчилар мададига таянди.\nЖАДИДЧИЛИК АСОСЧИСИ БИЛАН УЧРАШУВ\nАмир Абдулаҳадхон Бухорода тобора танилиб келаётган маърифатпарварлик, жадидлик ҳаракатига бефарқ қарай олмади. У илғор ғояларни амирликка таnбиқ этиш, хусусан, жадид мактабларини ўз сарҳадларида ташкил этишларига монеълик қилмади.\n1892–1893 йилларда Россиянинг марказий шаҳарларига саёҳати давомида Боқчасаройга ҳам келди ва Исмоилбек Гаспринский билан танишди, суҳбатлашди. Исмоилбек Гаспринский суҳбат чоғида амирга янги усул мактабларининг афзалликлари ҳақида гапириб берди. Унинг ғояларига қизиқиш билан қараган амир АбдулаҳадхонИсмоилбек Гаспринскийни Бухорога таклиф қилди.\nТаъкидлаш жоизки, 1883 йилда Исмоилбек Гаспринский томонидан ташкил этилган “Таржимон” журналига амир Абдулаҳадхон ҳам обуна бўлган эди.\n1893 йилнинг май ойида Исмоилбек Гаспринский Тошкент ва Самарқандга саёҳатидан сўнг Бухорога ташриф буюрди. Амирнинг Шаҳрисабздаги ёзги қароргоҳида бўлиб ўтган суҳбат чоғида Алдулаҳадхон Исмоилбек Гаспиринский фикрларига кескин қаршилик билдирмасада, уларни амалга татбиқ этиш осон кечмади.\nБунинг асосий сабаби Бухоро амири Россия империяси ҳукуматидан изн олмай туриб, бирор масалани шахсан ҳал этиш эркидан маҳрум эди.\nЎЛИМ ЖАЗОСИНИ БEКОР ҚИЛГАН АМИР\nУ ўз ҳукмронлик даври бошида суд-ҳуқуқ тизимини тубдан ислоҳ қилишга ҳамда ушбу соҳани янада инсонпарварлик тамойили асосида шакллантиришга уринди. Унинг даврида қийноқлар, ўлим ҳукми ва энг даҳшатли жазо – Бухородаги Минорайи Калондан ташлаб юбориш ман этилди.\nУнинг ҳукмронлик даврида хонликда мис, темир, олтин қазиб чиқариш, телефон линиялари ва темир йўллар қурилиши, савдо фаол ривожлантирилди. Баъзи бир маълумотларга кўра, Россиянинг Давлат банкидаги амирнинг шахсий ҳисобида 27 миллион рубль тилла ҳисобида, Россиянинг коммерческий банкида эса 7 миллион рубль олтин пул сақланган.\nБироқ Абдулаҳадхон бошқаруви даврида Туркистон генерал-губернаторлиги ҳудудларида истиқомат қилувчи деҳқонларга нисбатан Бухоро амирлиги деҳқонларидан 8 марта кўп солиқ йиғиб олинган.\nБуни қарангки, Амир Абдулаҳадхон 1892 йили Россия империясининг турли вилоятларидаги қийналган аҳолига 100 минг рубль ёрдам пули берган. 1904 йилги рус-япон уруши даврида Россия флотига 1 миллион рубль маблағ ажратган.\nТуркистон археология тўгараги коллекцияси учун эса бир неча қадимий олтин тангаларни ҳадя этган. Амир Туркистон ҳайр-эҳсон қилувчи жамиятнинг фахрий аъзоси ҳисобланган. Абдулаҳадхон Ҳижоз темир йўли қурилишига бир неча минг танга ажратган.\nАмир томонидан муқаддас Макка ва Мадина фойдасига вақф сифатида берилган мулклар йилига 20 минг рубль йиллик даромад келтирган. Унинг ҳукмронлик даврида Бухорода уламолар сони 500 дан 150 минг кишига етди.\n“ОЖИЗ” АМИРНИНГ ЎЛИМИ\nАмир Абдулаҳадхон ижод билан ҳам шуғулланди. Унинг “Ожиз” тахаллуси билан шеърлар ёзиб, “Девон” ҳам тузгани маълум. Бироқ “Ожиз” тахаллусли амир узоқ умр кўрмади.\nТарихчи Раҳбар Холиқованинг қайд этишича, амир 1910 йили 22 декабрдан 23 декабрга ўтар кечаси буйрак касалидан вафот этди. Унинг майити Бухородан олиб келиниб, Карманада дафн этилган.\nАмир Абдулаҳадхоннинг 4 нафар ўғли бор эди. Шулардан иккитаси – Саййид Мир Ҳусайн ва Саййид Мир Абдулло (1883- ёки 1884 йилда туғилганлар), 1888 йилда Санкт-Петербургга ўқишга жўнатаман деб турганда, касаллик туфайли вафот этди.\nКенжа ўғли Саййид Мир Иброҳим 1903 йилда туғилганди. Иккинчи ўғли – Саййид Мир Олимхон 1880 йили дунёга келган. Айнан у амирликнинг кейинги тақдирини ўз қўлига олди.


“Registon” ўқув марказида абитуриентларнинг руҳий тайёргарлик даражаси қандай?\n08:15 / 29.03.2017\nАбитуриентлар учун руҳий тайёргарлик сув ва ҳаводек зарур. Буни 1-август имтиҳонларида умрида бир бор абитуриент бўлиб қатнашганлар яхши тушунади. Негаки, билим даражаси юқори бўлган абитуриентлар айнан руҳий тайёргарликка етарлича эътибор бермаганликлари сабабли керакли натижага эриша олмаганларини таҳлиллар тасдиқлаган.\nТошкент шаҳрида фаолият олиб бораётган “Registon” ўқув маркази турли фанлардан абитуриентларни ҳар йили муваффақиятли равишда тайёрлаб келади. Ўқув марказида фаолият олиб бораётган малакали устозларнинг кўп йиллик тажрибаларидан келиб чиқиб имтиҳон топширувчилар учун руҳий тайёргарлик тизими ишлаб чиқилган. Бу тизимга кўра руҳий тайёргарлик икки босқичда олиб борилади:\n1. Ўқиш жараёнида барча фанларни мукаммал ўзлаштириш учун керакли руҳий қувватни қандай олиш мумкинлиги ҳақида.\n2. Имтиҳон жараёнида абитуриент ўз билимидан мукаммал фойдаланиб керакли натижага эришиши ҳақида.\n“Registon” ўқув марказида ташкил этилаётган психологик тренингларда юқоридаги икки омил бўйича ишлар олиб борилади. Ўқиш жараёнида фанларни мукаммал ўзлаштириш учун қуйидагиларга алоҳида эътибор берилади:\n• Абитуриентлар аниқ мақсад билан тайёргарлик кўришлари шарт. Бизнинг ўқув марказимизга келган абитуриентларга бериладиган биринчи савол қайси университет ёки институтга тайёрланишлари ва қайси йўналишга топширишлари бўлади. Агар абитуриент қатъият билан жавоб берса, жуда яхши, хурсанд бўламиз. Чунки кўпинча бу саволга жуда мужмал жавоб оламиз. Агар мақсад аниқ бўлмаса, унинг ота-онаси ёки ўзининг қизиқишлари билан мақсадларини аниқлаб олишларига ёрдам берамиз. Қисқаси, бизнинг ўқув марказимизда мақсади аниқ, келажагини олдиндан кўра оладиганлар ўқишади.\n• Ўқув марказига янги келган абитуриентнинг ўзи танлаган университет ва институтига кириши унинг тақдирида кескин бурилиш ясашини юракдан тушуниши учун устозлар алоҳида психологик тренинглар ташкиллаштиришади. Бу тренингларда абитуриентнинг жуда катта ишга бел боғлаганлиги, бу давр ҳаётдаги курашнинг бошланиши эканлиги, бу синовдан мустақил ўтиши келажакдаги даражасини белгилаши турли ҳаётий мисоллар ва ривоятлар билан тушунтирилади.\n• Фанларни ўзлаштиришда ҳар бир абитуриентнинг қобилияти, малакаси ҳамда мактаб ва коллежда ўқиш даражаси ҳисобга олинади. Турли ижтимоий муҳитдаги абитуриентларни ўқитиш жараёнида шу нарсага гувоҳ бўлганмизки, ҳаётдаги майда деталлари ҳам маълум мавзуларни ўзлаштиришга тўсиқ бўлади. Чунки ҳар бир фан бир тизим бўлиб, у узилишларни ёқтирмайди. Дарс қолдирган абитуриент кейинги мавзуни тушунмайди. Ҳозирги ДТМ тестларида керакли натижани қўлга киритиш учун мукаммал тайёргарлик талаб қилинади.\n• Абитуриентларни қийнайдиган саволлардан бири вақтни тўғри тақсимлаш ҳисобланади. Кўпчилик абитуриентлар аслида учта фандан тайёргарлик кўришлари шартлигини билган ҳолда битта ё иккита фандан тайёрланишади. Бу, албатта, сўнги натижага таъсир қилади. Нима учун бундай қилаётганлигини вақти етмаслиги билан изоҳлашади. Аслида ҳам барча фанларни ўзлаштиришга вақт етмайдими? Бу саволга бизнинг абитуриентларимиз психологик тренингларимизда чизмалар шаклида жавоб олишади. Ишонинг, ҳаётда барчасига улгуриш мумкин!\n• Абитуриентлар асосан 18-25 ёш атрофидаги ёшлар бўлганлиги учун уларда тушкунлик ҳолатлари тез-тез такрорланиб туради. Бу давр ўтиб кетгунча анча вақт ва бир қанча мавзулар ўзлаштирилмасдан қолади. Бундай ҳолатларни олдини олиш учун, аввало, устозлар ҳушёр бўлиб, абитуриентларнинг руҳияти ва кайфиятига қараб ўз маслаҳатларини бериб боришади. Бундай тушкунликнинг сабаби топилиб, ечишга ёрдам берилади ва асосий мақсад эслатиб турилади. Ҳаёт курашдан иборат эканлиги, унда мустақил бўлиб, ўз мақсадига етиши катта аҳамиятга эгалиги тушунтирилади.\n1-август имтиҳонини барча абитуриентлар ҳаёжон билан кутишади. Сабаби бир ёки бир неча йиллик олган билимларини синовдан ўтказишади. Бундай масъулиятли синов кунига тайёргарлик ҳар йили “Registon” ўқув марказида махсус психологик тренинглар билан ўтади. Тренингларда абитуриентларнинг ҳаракатланиш йўналишлари кўрсатиб берилади. Бу тренингларда қуйидагиларга эътибор берилади:\n• Имтиҳон жараёнида барча баробар эканлиги, яъни имтиҳон топшираётганлар синов ўтказилаётган хонага биринчи бор кирганлиги, ҳеч ким бир-бирини танимаслиги, имкониятлари тенглигини ҳисобга олиб, эркин ҳаракатланиши ҳамда ҳар бир савол учун курашиш кераклиги мисоллар билан тушунтирилади.\n• Имтиҳон жараёнида катта ё майда ишлар бўлмаслиги, барча жиҳатларга алоҳида эътибор бериш кераклиги ҳатто эрталаб қандай овқатланиш ҳам имтиҳон натижасига таъсир қилишини абитуриент яхши тушуниши зарур.\n• Бир неча йиллик тайёргарлик уч соатда топшириладиган тестнинг натижасига боғлиқлигини тушуниш ва вақтни тўғри тақсимлаш керак. Негаки, имтиҳон учун ажратилган уч соат уч дақиқадек туюлиши табиий ҳолатдир.\n• Ўқув марказида ташкил этиладиган барча ойлик тест синовлари абитуриентларимиз учун 1-август синовларига руҳан тенглаштирилиб, олган натижалари аввалги йилги натижаларга солиштирилади. Абитуриентнинг олган бали ўзи танлаган олий таълим муассасасига етиш ёки етмаслиги аниқланади. Натижага қараб керакли маслаҳат ва йўналишлар берилади\nЮқоридаги омиллар сабаб бизда тайёрланаётган абитуриентларнинг кўпчилиги талабаларга айланмоқда. Сиз ҳам бизнинг сафимизга кирмоқчи бўлсангиз шошилинг! 1-апрелдан янги гуруҳлар очилмоқда. «Registon» ўқув маркази абитуриентларни синов асосида ўз жамоасига қабул қилади. registonstudy.uz сайти орқали рўйхатдан ўтинг ва биз билан боғланинг!\n• Она тили ва адабиёт / инглиз тили\n1 - ўрин соҳиби - 100% бепул\n2 - ўрин соҳиби - 50% бепул\n3 - ўрин соҳиби - 30% бепул\n• 1-август тест синовлари учун махсус психологик дастур асосида тайёргарлик;\n• 8—10 кишилик кичик гуруҳлардаги сифатли таълим;\nМўлжал: Фарход бозори, «Ўзбегим таомлари»\nМоължал: Турон банк, “Чилонзор” метро бекати


Петербургдаги қандолат дўкони ҳожатхонасида ўзбек аёлнинг жасади топилди\nРоссиянинг Санкт-Петербург шаҳридаги қандолат дўконларидан бирининг ҳожатхонасидан 28 август куни мазкур дўконда сотувчи бўлиб ишлаган ўзбекистонлик 39 ёшли аёлнинг жасади топилди.\n“Московский комсомолец” нашрининг хабар беришича, аёл бўғилгани ва унинг танасига кўплаб марта пичоқ урилгани аниқланган. Жасад ўлим сабаблари аниқланиши учун экспертизага жўнатилган.\nҲодиса юзасидан жиноят иши очилди. Воқеа жойида иккита арқон ва шаффоф кристалл ва тошга ўхшаш нарсалар топилган.


Business Portal of Kanlikol District of the Republic of Karakalpakstan - Қонликўл тумани коллеж ўқувчилари Ходжейли туманидаги «Меҳрибонлик уйи»дан хабар олишди\nҲурматли Президентимизнинг «Ҳеч ким меҳр ва эьтибордан четда қолмайди» деган сўзлари асносида ўринларда қатор хайрия тадбирлари амалга оширилмоқда.\nХайрия тадбирлари доирасида, Ўзбекистон Ёшлар иттифоқининг туман бўлими ва коллежларнинг бошланғиш ташкилот етакчилари бошчилигида Қонликўл тумани коллеж ўқувчилари жорий йил 10 ноябрь куни Ходжейли туманидаги «Меҳрибонлик уйи» тарбияланувчилари меҳмони бўлди.\nТадбир давомида, «Меҳрибонлик уйи» директори Сон Светлана Мехайловна билан учрашиб, ўз фарзандлари каби бўлиб қолган тарбияланувчиларининг аҳволи, кун тартиби, уларга яратилган шарт-шараитлар ва тарбияланиётган болалар билан танишди. Бу ерда болалар 18та фан тўгаракларида билим билан касб-ҳунар сирларини ўрганиб, турли танловлар билан спорт мусобоқаларида иштирок этиб, айтишга арзигулик ютуқларга эришаётганлигини ғурур билан тилга олди.\nМеҳмондўст болалар ўзларининг янги дўстларига ўз ижодиётинидан қўшиқлари билан рақсларини кўрсатиб ўтди. Ўз навбатида коллеж ўқувчилари уларнинг кайфиятини кўтариш мақсадида, коллеж ўқувчилари ўзларининг тайёрлаган концерти билан бугунги кундаги долзарб бўлган «Ўз болангни ўзинг асра» мавзусидаги сахналаштирилган кўринишларини тақдим этди.\nШунингдек, коллеж ўқувчилари меҳрибонлик уйи тарбияланувчиларига ўзларининг эсдалик совғаларини топширди.


Ўзбекистонлик мухлислар ҳам японлардан ўрнак олишни бошлашди-ми? (ФОТО)\n10 январь, 2019, 09:55 1556\nЮртдошларимиз Осиё кубогида барчага наъмуна бўлишди.\nХабарингиз бор кеча Осиё кубоги гуруҳ босқич 1-турида Ўзбекистон терма жамоаси Уммонга қарши баҳс олиб борди ва 2:1 ҳисобида ғалаба қозонди.\nШу куни Шаржа шаҳридаги “Sharjah Stadium”га кўп сонли ўзбекистонлик ишқибозлар ташриф буюришди ва терма жамоамизни қўллаб-қувватлаб туришди. Эътиборлиси, шу куни стадионга келган ўзбекистонлик мухлислар ўйин якунлангач ўзлари ўтирган секторни чиқиндилардан тозалаб, покиза ҳолатга келтиришди.\nЭслатиб ўтамиз, бундай ишни ЖЧ-2018да япониялик мухлислар бошлаб беришган эди. Умид қиламизки юртошларимиз ҳам энди бундан буён ҳар доим ўзларини мана шундай тутган ҳолда, бошқаларнинг ўзбекистонликларга бўлган ҳурматини янада ошишига ҳисса қўшишади.\nЯхши традициялардан урнак олса, бу емон эмас. Умуман олганда японлардан куп урнак олса булади.


БИР ҚУТИ ГУГУРТ - “Китоб дунёси” газетаси сайти\nБИР ҚУТИ ГУГУРТ\n1758 марта кўрилган.\n— Урушдан кейинги оғир йиллар эди...\nХонадонлардан муҳтожлик ҳали аримаган, қишлоқ аёлларининг аксарияти фронтда ҳалок бўлган фарзандларига мотам тутиб, қора либос кийиб юришарди.\nАммо биз — мактаб ўқувчилари бахтиёр эдик, мағрур эдик, очликни писанд қилмасдик, чунки тепамизда бошимизни силайдиган “улуғ отамиз” Сталин бор эди.\nБиз туман марказига туташ дўппидеккина қишлоқда яшардик. Қишлоқ теварагини кўз илғамас пахта далалари қуршаб олган эди.\nБир куни онам мени рўзғорга у-бу нарса харид қилиб келиш учун бозорга, туман марказига жўнатди. Белимга чорсини боғлаб йўлга тушдим. (Во дариғ, ўша кезлари оддийгина тўрхалта ҳам анқонинг уруғи экан-да!) қишлоқдан чиқиб, бир-икки чақирим юрганимдан кейин олисда одам шарпаси кўринди. У мен томонга қараб келарди. Яқинлашганида дарров танидим. У тил ва адабиёт муаллимимиз Мамажон Йўлчиев эди.\n— Ҳа, эшон! – деди у жилмайиб. — Йўл бўлсин?\n— Бозорга, — деб жавоб бердим ийманибгина.\n— Шошманг, — деди у қўлидаги тўрхалтани титкиларкан. Сўнг ундан бир қути гугурт олиб, менга узатди. — Мана буни олинг керак бўлади.\nҲанг-манг бўлиб қолдим. Қўлимда бирор чўпи ҳам ишлатилмаган яп-янги гугурт қутиси турарди. Ўша пайтдаги ҳолатимни тасвирлаш учун чапдаст бир ёзувчи керак.\n— Бир қути гугуртга ҳам шунчаликми, дейишга шошилманг. Боя айтганимдек, замон оғир эди. Ўчоқдаги ўтинни олов олдириш учун оташкуракни кўтариб, қўшнима-қўшни тутантириқ излаб чиқардик. Бу гапда заррача муболаға йўқ. Бу ҳар бир хонадоннинг бошидаги ҳар кунги савдо эди.\nҲали ҳануз эсимда: муаллимим туҳфа этган бир қути гугурт туфайли қарийб бир ой тутантириқ тиланишдан халос бўлганмиз.\nДунёда сағирлар бошини силаган яхши одамлар кўп. Аммо мен олис-олисларда қолган ўша дала йўлини, муаллимим Мамажон Йўлчиевни ва, албатта, у зот туҳфа этган ва менга бир олам қувонч бағишлаган бир қути гугуртни ҳануз унутолмайман.\n— Мана, орадан ярим асрдан кўпроқ вақт ўтди. Бу гаплар ҳозир чўпчакка ўхшаб кўринади. Илоҳим, чўпчаклигича қолсин.\n— Бугунги кунларимиз тўғрисида достонлар ёзиш керак. Аммо бунга менинг қурбим етмайди.


Бангладеш ва Мьянма расмий вакиллари сешанба куни роҳингя қочқинларининг репатриацияси (асирлар, қочоқлар ва кўчирма бўлганларни ўз ватанига қайтариш) бўйича келишувни ишлаб чиқиш жараёнини якунлашди, у бу жараён бошланганидан сўнг икки йил давомида тугаши керак. Бу ҳақда Бангладешнинг Daily Star газетаси хабар берди.\nИкки мамлакат вакилларининг учрашуви Мьянма пойтахти, Нейпьидо шаҳрида бўлиб ўтди. Ҳужжат матнига кўра, Бангладеш бешта транзит пунктини ташкил этади, қочқинлар улар орқали Мьянма ҳудудида роҳингяларни қабул қилиш ва вақтинчалик яшаши учун иккита лагерга келади.\nМьянма ҳукуматининг ижтимоий таъминот ва кўчиб ўтиш ишлари бўйича вазири Вин Мьятнинг хабар беришича, репатриатлар учун вақтинчалик лагерь бир вақтнинг ўзида 30 мингга қадар инсонни қабул қилиши мумкин бўлган, ҳар бири 80 кишига мўлжалланган муваққат ёғоч уйлардан иборат бўлади. Вақтинчалик лагерда репатриатлар қисқа муддат давомида бўлишиб, бу ердан уйларига ва қишлоқларига ёки янги қишлоқларга кўчиб ўтишлари билан чиқиб кетишади.


Ўзбекистонда 6 соат ичида 165 кишида коронавирус аниқланди — Sof.uz\nЎзбекистонда 6 соат ичида 165 кишида коронавирус аниқланди\n16.06 23:56 799 Ўзбекистон\n2020 йил 16 июнь соат 23:00 ҳолатига кўра, Ўзбекистонда коронавирус инфекцияси қайд этилганлар сони 5493 (+165) нафарни ташкил этмоқда.\nЯнги касалланиш ҳолатларининг 27 нафари Карантин марказидаги фуқаролар (барчаси хориждан келган) орасида, 104 нафари Қашқадарё вилоятида коронавирусга чалинганлар билан мулоқотда бўлиб, карантинга олинганлар орасида, 13 нафари Тошкент шаҳрида (шундан 7 нафари коронавирусга чалинганлар билан мулоқотда бўлган, 6 нафари аҳоли орасида), 7 нафари Тошкент вилоятида, 5 нафари Сирдарё вилоятида хориждан юртимизга кириб келган халқаро юк ташувчи автомашина ҳайдовчиларида, 5 нафари Наманган вилоятида (шундан 4 нафари коронавирусга чалинганлар билан мулоқотда бўлган, 1 нафари аҳоли орасида), 4 нафари Бухоро вилоятида (шундан 1 нафари коронавирусга чалинганлар билан мулоқотда бўлган, 3 нафари аҳоли орасида) аниқланган.\nБугун мамлакатимизда 230 ҳолатда касаллик қайд этилган. Шундан 196 нафари Карантин муассасаларида, 20 нафари аҳоли орасида (шундан 14 нафари Тошкент шаҳрида, 3 нафари Бухоро вилоятида, 2 нафари Самарқанд вилоятида ҳамда 1 нафари Наманган вилоятида), қолган 14 нафари эса халқаро юк ташувчи автомашина ҳайдовчилари орасида аниқланган.\nБугун соғайган 77 нафар фуқаронинг барчаси Тошкент шаҳридаги тиббиёт муассасаларида шифо топишди.\nҲозирда касаллик қайд этилган жами 5493 нафар бемордан 4096 нафари соғайиб, даволаниш кўрсаткичи 74 фоизни ташкил этмоқда.\nАйни пайтда тиббиёт муассасаларида даволанаётган 1378 нафар бемордан 13 нафари оғир аҳволда.\nҲозирда мамлакатимизда уй карантинида 29 378 нафар, стационар карантинда эса 21 365 нафар фуқаро тиббий кузатувда бўлиб турибди.\n14:44 2 Ўзбекистон\n14:05 305 Ўзбекистон\nБугун, 11:51 47 Ўзбекистон\nБугун, 11:42 704 Ўзбекистон\nБугун, 11:36 136 Ўзбекистон


Алтернария - қора доғланиш ва чириш касаллиги\nМуаллиф Агроном 19.11.2020\nАлтерния касаллиги дарахтнинг гулларида, баргларида ва мевасида қора доғлар ҳосил қилади. Мева юзасидаги қора доғлар меванинг бозоргирлигини тушуради, гарчи ичидаги уруғлари соғлом қолсада. Баъзида эса меванинг ташқи юзаси соғлом кўринсада, касаллик меванинг ичига таъсир қилиб, анор доначаларини чиритади ва сотишга яроқсиз ҳолатга келтиради. Касалланган анор доначаларида жигарранг чириш ва замбуруғнинг кулранг-қора споруляция (споралар ҳосил бўлиши) жараёни кузатилади.\nКасалланган меваларнинг ташқи кўриниши яхши кўринсада, қўл билан қоқилса, мева ичи бўшдек туюлади ва оғирлиги одатдагига нисбатан енгил бўлади. Касалланган меваларнинг пўстлоғи соғлом меваларникидан фарқ қилади ва оч қизил ёки жигар ранг қизғиш тусда бўлади. Натижада меванинг ташқи юзасида қовжираш белгилари кузатилади.\nҲаёт даври ва таърифи:\nАнор дарахтининг баргларида ва мевасининг юзасида, бу касаллик майда қизғиш-жигар ранг доғлар (диаметри 1-3 мм) пайдо бўлишига сабаб бўлади. Доғ атрофида яшил-сариқ айлана шаклдаги хошиялар ривожланади. Касаллик ривожланиши билан, доғлар бирлашади ва мева юзасининг ярмини қоплайди.\nAlternaria замбуруғи ўсимлик чиқиндилари, қуриб қолган меваларда, ёки тупроқ ичида қишлайди. Замбуруғ споралари шамол, ҳашоратлар ва қушлар воситасида анор дарахтининг гулларига тарқалади.\nГуллаш даврининг сўнгги босқичи ёки мевалар ривожланишни бошлаган даврда ёмғирли ва намли об-ҳаво касалликнинг ривожланишига қулай шароитлар яратади. Замбуруғ гулларни зарарлаши билан, касаллик мевани ичига ўтади ва анор доначаларини чиришига сабаб бўлади.\n1. Агротехник назорат чоралари:\nНобуд бўлган шохларни пайдо бўлиши билан кесиб боғдан олиб чиқиб ташланг. Зарарланган мевалар ёки қуриб қолган мевалар бўлса, дарахтдан олиб ташланг ва йўқ қилинг. Ҳаво яхши айланиши учун, дарахт атрофини бегона ўтлардан тоза тутинг.\nДарахтлар меъёрдан ортиқ сувда қолиб кетмаслиги учун, суғориш ишлари ва дренаж тизимини тўғри йўлга қўйинг. Дарахтларга мэёрдан ортиқ сув бериш ёки етарлича сув бермаслик, меваларни ёрилишига сабаб бўлади ва бу касаллик тарқалиши учун қулай шароит яратади.\nДарахтларингизга етарли озуқа бериб, уларни соғлом сақланг, шунда улар касалликларга яхшироқ бардош бера олишади.\nҲосил йиғим-терим даврида, касалланган меваларни ажратинг ва соғлом мевалар билан бирга сақламанг, шунда касаллик мевани ташиш ва уни сақлаш даврида тарқалмайди. Касалланган меваларни ажратиб чиқариб ташлашни яна бир осонроқ йўли – терим даврида дарахт енгил силтанса касалланган мевалар аксарият ҳолларда тўкилади ва соғломлари дарахтда қолади.\n2. Кимёвий назорат чоралари:\nКасалликка қарши фунгицидларни сепишнинг юқорида келтирилган агротехник тадбирларга нисбатан самараси камроқ, шу сабабдан фунгицид ишлатишга ошиқманг, дастлаб агротехник тадбирларга кўпроқ урғу беринг.\nТиним даврида дарахтларга ва дарахт атрофидаги тупроққа олтингугурт оҳакини қоришмаси (ИСО) сепиш тавсия қилинади.\nГуллаш даврида ва ундан кейин, ҳимояловчи фунгицидлардан фойдаланинг. Одатда анор гуллари ва ёш меваларини ҳимоя қилиш бир оз мушкул, чунки анор мевасининг гул косаси (тожи) гул тўқималарини ҳимоялаб (беркитиб) туради. Шу сабабдан, препаратларни кучли босим остида қўлланг, шунда фунгицид дарахт шохлари ва меваларининг барча жойларига етиб боради.\nМис оксихлориди энг самарали фунгицид сифатида тавсия қилинади. Хлорикись меди ёки Хом (гектарига 4.0-8.0 кг) ёки Ордан (гектарига 3.0 кг) қўллашингиз мумкин. Бошқа экинларда Alternaria касаллигини назорат қилишга ёрдам берувчи ва анорга ҳам қўлланиши мумкин бўлган бошқа препаратлар бу — таркибида манкозеб бўлган (Фунгозеб, Купрофикс), пропиконазол (Тилт), тиофанат-метил (Топсин) ва азоксистробин (Квадрис).\nМанба: Умид Сайфудинов (Fruit Master)\nАсал байрами қўргазма-ярмаркаси ташкил этилади\nЯнги боғ ва узумзорларни ривожлантиришга 1триллион сўм йўналтирилади\nПахта терими учун янги тўлов тарифлари тасдиқланди\nСовуқ об-ҳаво мевали дарахтларга зарар етказиши мумкин\nТошкентда «AgroWorld Uzbekistan 2019» кўргазмаси бўлиб ўтади\nанор асал асалари балиқ бедана бодом бодринг бройлер буқа боқиш гилос иссиқхона карам картошка кунгабоқар курка лавлаги лимон маккажўхори мандарин нок нўхат олма от пахта пиёз помидор сабзи саримсоқ сигир тарвуз товуқ трактор туя туяқуш узум хурмо шафтоли эчки ўрдак ғоз қовун қорамол қулупнай қуён қўй\nСигирларнинг кетоз касаллиги ва унинг олдини олиш чоралари\nЎзбекистонда сотилаётган мотоблоклар нархлари


Коронавирус пандемияси сабаб Шарқ гавҳари, ер юзининг сайқали бўлмиш Самарқанд ҳувиллаб қолган эди.\nКоронавирус инфекцияси тарқалиши сабаб туризм соҳаси минглаб иш ўринларни йўқотди, Самарқанд вилоятида туризм хизматлари 90 миллион доллар зарар кўрди.\nСамарқанд мамлакат аҳоли орасида ҳам катта шуҳратга эга. Бошқа минтақалардан Самарқанддаги бир неча минг йиллик тарихий обидаларни кўриш истагида бўлганлар бисёр.\nШавкат Мирзиёев хизмат кўрсатиш ва ички туризм соҳаларини ривожлантириш масалалари бўйича видеоселектор йиғилиши ўтказиб, ички туризмни янада ривожлантириш зарурлиги таъкидлаган эди.\nҲисоб-китобларга кўра, ички туризм соҳада 200 мингдан зиёд аҳолини иш билан таъминлаш мумкин. Мутасаддиларга янги ички туризм маршрутлари очиш, кўчма дам олиш масканларини кўпайтиришга оид кўрсатмалар берилган.\nСамарқанддаги сайёҳлик объектларида барча санитария-гигиена қоидаларига риоя қилинмоқда. Кириш ва чиқиш жойларида дезинфекция йўлаги ўрнатилган ва ташриф буюрувчиларнинг ҳарорати ўлчанади.\nПандемиядан сўнг аста-секинлик билан туризм жонланаётган Самарқанд Sputnik фотожамланмасида.\nБарча туристик объектларида хавфсилик чоралари кўрилган.\nСиёб деҳқон бозори\nКириш жойларида дезинфекция йўлаги ўрнатилган.\nКоронавирус пандемияси сабаб Самарқанд ҳувиллаб қолган\nТашриф буюрувчиларнинг ҳарорати ўлчанади.\nСанитария-гигиена қоидаларига риоя қилинмоқда.\nМамлакатнинг биринчи президенти Ислом Каримов ҳайкали\nБиби Хоним мадрасаси\nСамарқанд мамлакат аҳоли орасида ҳам катта шуҳратга эга.


Қозоғистон Хорижга 9 миллион дон сотмоқчи - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон Хорижга 9 миллион дон сотмоқчи\nҚозоғистон жорий йилда 9 миллион тонна дон ва ун экспорт қилиш ниятида. Шу билан бирга, мамлакатимиз буғдойи жаҳоннинг энг йирик бозорларидан бири – Хитойга тобора кўпроқ сотиляпти. 2017 йилда Осмоности мамлакатига республикамиздан 307 минг тонна буғдой жўнатилган. Ўтган йили эса бу кўрсаткич деярли икки марта ошган – 560 минг тоннани ташкил қилди. Мутахассисларнинг айтишича, 2020 йилга бориб бу кўрсаткич бир миллион тоннагача етиши кутиляпти.\nТИМУР МЕНДИҒАЛИЕВ, ХХР ОЗИҚ-ОВҚАТ ШАРТНОМА КОРПОРАЦИЯСИ РАҲБАРИ:\n- Қозоғистон буғдойи мамлакат ҳудудида жуда харидоргир ва Хитойнинг турли вилоятларига юборилади. Аммо Қозоғистон маҳсулотининг энг кўп қисми Хитойнинг шимолий-ғарбий қисмида – Гансу, Шенси, ички Монголия ва бошқа вилоятларда қолади.\nБЯНЬ ЮНЦЗУ, ИҚТИСОДИЙ ТАДҚИҚОТЛАР ХИТОЙ ХАЛҚ УНИВЕРСИТЕТИ ЭКСПЕРТИ:\n- Биз жуда кўп мамлакатлардан товар импорт қиламиз. Қозоғистонда етиштирилган озиқ-овқат маҳсулотлари ҳам Хитойда севиб истеъмол қилинади. Донингиз сифат жиҳатидан анча яхши ва жуда мазали.\nБугунги кунда Хитойга Ақмўла, Қўстанай, Шимолий Қозоғистон вилоятлари буғдой экспорт қилмоқда. Жорий йилда Осмоности мамлакатига жўнатилаётган маҳсулотлар қаторига арпа ва маккажўхори ҳам киритилди.\n- Хитойга Қозоғистон уни экспорти тобора ортяпти. Чунки бу маҳсулот таркиби жиҳатидан табиийликни тўла сақлаган. Ва Хитой бозорида унга талаб жуда юқори.\nАйни вақтда Қозоғистон буғдойи харидорлари қаторида Грузия ҳам бор. Бу мамлакат республикамизда етиштирилган донни катта ҳажмда сотиб олиш ниятини билдирди.\nЛЕВАН СИЛАГАВА, ДОН ВА ДОН МАҲСУЛОТЛАРИ ИШЛАБ ЧИҚАРУВЧИЛАРИ ҲАМЖАМИЯТИ РАҲБАРИ:\n- Биз Қозоғистон билан яхши муносабатдамиз. Қозоғистон буғдойи етказиб беришни кўпайтириш хусусида фаол музокаралар олиб боряпмиз. Сўнгги уч ой ичида 40 минг тонна маҳсулот олдик. Аммо бу биз учун жуда оз, ушбу кўрсаткичларни оширишни истаймиз.\nВАХО ЧАРАЯ, ЭКСПЕРТ:\n- Россиядан келадиган дон сифати ўртача, бу эса тегишлича мамлакатимизда ёпилаётган нон сифати ва нархига ўз таъсирини кўрсатади. Шунинг учун қозоғистонлик ҳамкорлар билан нафақат нархи, балки дон олий сифатли бўлишини ҳам келишиб олишимиз керак.\nҚозоғистон дони етказиб берилаётган ҳудудлар жуда кенглигини таъкидлаш жоиз. Шу жумладан, 2019 йилда Қўстанай вилоятидан ун олувчи мамлакатлар қаторида Афғонистон, Тожикистон, Туркманистон, Ўзбекистон, Қирғизистон ва Эронни кўрсатиш мумкин. Бу мамлакатларга минтақадан 77 минг тонна ун жўнатилди. Қўстанай дони эса жами 24 хорижий мамлакатга сотилади.\nНУРСУЛТАН КАБДЕЛОВ, ҚИШЛОҚ ХЎЖАЛИГИ БОШҚАРМАСИ МУТАХАССИСИ:\n- Асосий харидорлар қаторида Афғонистон ва Ўзбекистонни айтиш мумкин. Улар экспорт ҳажмининг 50 фоизини эгаллайди. Исроил, Бангладеш ва Финляндия каби янги сотув бозорлари очилди. Ўтган йили илк бора Испания, Норвегия, Тунис, Латвия, Миср ва Украинага дон экспорт қила бошладик.\nШуни ҳам айтиш лозимки, Қозоғистон дони Жанубий Осиё мамлакатларига ҳам эркин етказиб бериляпти. Ўтган йили 30 минг тонна дон Вьетнамга юборилди. Бугунги кунда эса тегишли органлар Қозоғистон буғдойи учун ажратилган квоталар ҳажмини ошириш устида фаол меҳнат қилмоқда.\nГаз асосан Россияга экспорт қилинаяпти


Қиролича Елизавета хонадонида фавқулодда ҳолат: Нашрлар муҳим хабар кутмоқда\nБуюк Британия қироллик қароргоҳларининг барча ходимлари Лондонга етиб келган, қироллик хонадонида шошилинч йиғилиш чақирилган. Daily Mail хабарига кўра, улар бугун тонгда Букингем саройида Лорд-камергер ва қиролича Елизавета Иккинчининг шахсий котиби Кристофер Гейд билан учрашиши кутилмоқда.\nОАВ маълумотига кўра, бу шошилинч йиғилиш сабабини аниқлай олмаяпти ва "барчаси ўзгачалиги" ҳақида ёзмоқда. Бу йиғилиш ҳақидаги хабар оддий британияликларни сергакликка чақирди, улар ижтимоий тармоқларда турли тахминларини билдиришмоқда.\nФранцуз нашрларида эса қироличанинг турмуш ўртоғи Эдинбург ҳерцоги вафот этгани ҳақида ёзилмоқда.\nШунингдек, қиролича вафот этган бўлиши мумкинлиги ҳам айтилмоқда.\nКатта эҳтимол билан Буюк Британиядаги барча нашрлар қиролича ёки герцог ўлими учун таъзия сонларни аллақачон тайёрлаб қўйган.\nҲозирча саройдагилар бўлаётган воқеаларга изоҳ бермаяпти.\nБукингем Қиролича Елизавета герцог Эдинбургский\nБританияликлар қироличадан Букингем саройини таъмирлаш учун пул сўрашди


Яна Шарк хакида - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nЖурнал Ҳаракат №4 (43) 2003. Шарк ва гарб\nАбдурахим Маманов - Яна Шарк хакида\n«Тафаккур» журналининг 2000 йил 3 сонида «Бир-бирини такозо этувчи икки зарурат» номли макола босилган. Инсоният тараккиётида иктисод биринчи ўринда турадими ёки онг бирламчими деган саволнинг бир томонига Карл Марксни, иккинчи томонига эса Макс Веберни кўйган муаллиф, Вебер томонга ўтиб олиб Карл Марксни роса дўппослайди. Майли, бунга каршилигимиз йўк. Аммо макола давомида юкоридаги савол - нега Гарб илгарилаб кетди-ю Шарк тараккиётдан ортда колиб кетди, деган саволга айлантирилади. Бу савол факат бугун пайдо бўлган эмас: бу савол биздан анча илгари ўтган не-не алломалар, донишмандларнинг хам фикрини, хаёлини банд этганлиги шубхасиз. Ўтган аср бошларида Туркистонда, колаверса бутун Ислом оламида кенг кулоч ёйган «жадидлар» харакатини эсланг: уларнинг ўз олдиларига кўйган максадларидан энг асосийси худди шу масалани ечиш, худди шу муаммога жавоб топиш эмасмиди?\nАбдулла Кодирий асарларидан кўзда тутилган бош гоя, максад ана шу таназзулга учраган Шарк дунёсини тафтиш этиш, таназзул сабабларини очиб бериш эмасми?\nЁки Чўлпон шеъриятининг бош кахрамони – кибрли, голиб Гарб панжасида эзилган мазлум Шарк киёфаси нимани англатади? Бу муаммо ёлгиз Шарк мутафаккирларини эмас, балки худди ўша голиб Гарб «дахо»ларини хам кизиктирганлиги шубхасиз. Агарда бу саволга жавоб излаб тарих китобларини вараклайдиган бўлсак, бу китоблардан бизни каноатлантирадиган бирор-бир жўяли фикр топа олмаймиз. Аммо, айрим дасрсликларда Гарбда феодал таркокликнинг Шаркдагига нисбатан кучлирок бўлганлиги эътироф этилади. Лекин мана шу тафовутнинг сабаблари хакида на бирор-бир дарслик, на бирор-бир бошка адабиётларда бирор-бир тахмин ёки фараз учрамайди.\nГарб шаркшунослари орасида «Шарк деспотизми» ибораси машхурдир. Аммо бу ибора Шаркда хокимиятнинг мустабидлигини кайд этишдан бошка нарса эмас, яъни шарк деспотизми иборасини хар канча резинка сакич килиб чайнаманг, Шарк тараккиётидаги ўзига хослик сабабига ойдинлик кирита олмайди.\nХуллас, шаркшунослар шаркда хокимиятнинг мустабид киёфага эга эканлигини таъкидлашдан нарига ўта олмаганларидек, гарбшунослар Гарбдаги ўта феодал таркоклик сабабларини натурал хўжаликка боглашдан нарига ўта олмадилар. Гарбда айнан шу даврда авж олган феодал таркоклик бу икки кутб тараккиётига кандай таъсир кўрсатганлигини киёсий бахолаш – тарих фани олдида хануз бажарилмаганлигини икрор этишга тўгри келади.\nХўш, ушбу масала юзасидан хурматли макола муаллифининг фикри кандай? Бизни нохолисликда айблаб юрмасликлари учун муаллифнинг фикрларини маколадан кўчирамиз:\n«Шаркда мафкура асрлар давомида иктисодий ўзгаришлар заруратини инкор килиб келган, бу хол айникса Хитой ва Хиндистонда кўп давом этган. IX-XII-асрлар Ислом мамлакатларида товар-пул муносабатлари, савдо-сотик ривожи, ижтимоий сафарбарлик, янгиликларга интилиш кучли бўлгани ва жамиятда хаддан зиёд авж олиб кетган ижтимоий-синфий зўравонлик хамда мутелик кайфиятининг йўклиги, ёлланма мехнатнинг бир мунча ривожлангани, илк капиталистик муносабатлар шаклланиши учун объектив иктисодий шарт-шароит яратган эди. Лекин турли (жумладан, иктисодий, сиёсий, диний, мафкуравий) сабабларга кўра, оилавий мехнат таксимотига асосланган, мустакил, “объективлашган” рационал мазмундаги ишлаб чикариш корхонаси ва капиталнинг илк жамгарилиши, илк капиталистик бозор инфратузилмаси (молия-кредит, банк тизими кабилар) вужудга келмади. Чунки жамиятнинг мафкураси, маънавияти объектив иктисодий заруратни инкор этди, унга эркинлик бермаслик учун очик-ошкора курашди. (Масалан: рибо, тавдилия каби тамойилларни эсланг)».\nАгарда макола бир-икки силкитиб олиниб, кераксиз хас-хашаклар кокиб ташланса, маколанинг мазмун-мохияти куйидагича кўриниш олади: Гарбнинг илгарилаб кетишига христианликнинг протестантизм мазхаби ёрдам берган, ислом дини эса, аксинча тараккиёт йўлига гов бўлиб колган эмиш.\nМасалани бу тахлит кўйиш ва бундай хулоса чикаришдан муаллиф кандай максадни кўзлаган ва кимларга яхши кўринмокчи бўлган, бу албатта муаллифнинг виждонига хавола. Аммо бу хулосанинг илмийлиги борасида бироз шубхаларимиз бор. Максад шу шубхаларимизни имкон кадар эътиборингизга хавола этмок холос. Ким хаку ким нохаклигини ажрим килмок эса, ўз навбатида, ўкувчиларга хавола.\nАввало муаллифнинг фикр юритиш йўсини хакида. Юкорида келтирилган кўчирмадан аник кўриниб турибдики, макола муаллифи дастлаб камровни анча кенг олган, яъни бутун шарк хакида сўз юритган.\nМуаллифнинг «Шаркда мафкура асрлар давомида иктисодий ўзгаришлар заруратини инкор килиб келган, бу хол айникса Хитой ва Хиндистонда кўп давом этган» сўзларини олайлик. Бутун Шарк хакида гап очган муаллиф негадир тадкикот доирасини бирдан кескин торайтиради, шаркда узок давом этган тургунлик илдизларини бутун шаркдан эмас, балки Ислом олами тамойилларидан излайди. Агар мантик илми коидаларига риоя киладиган булсак, муаллиф хулосасининг хеч бир мантик колипига тушмаслиги аён бўлади. Бутун Шаркнинг тараккиётидан ортда колганлиги эътироф этилган холда, бунинг сабабларини бутун шаркка хос, яъни бутун Шарк учун умумий бўлган тамойиллардан, жихатлардан излаш ва тушунтириш лозим эмасмиди?\nВахоланки, макола муаллифи томонидан тилга олинган рибо ва тавдилия тамойилларининг Хиндистон ва Хитойга кандай алокаси бор?\nЭнди Ислом дини тараккиётга тўскинлик килди, унга эркинлик бермаслик учун очик-ошкора курашди, деган фикр борасида:\n· бирор-бир диннинг тараккиётга кўшган хиссаси ёки келтирган зарари хакида фикр айтмокчи бўлган «олим» аввало «Дин ўзи нима?» деган масалани атрофлича тушунмоги ва дин билан боглик масалаларда фикр билдиришда ана шу тушунчага катъий амал килмоги лозим.\n· диннинг кўпчилик томонидан тан олинган хусусияти – унинг ихтиёрийлиги, яъни ахлокка тегишли масалаларнигина ўз ичига олишидир. Диний акидаларга конун туси берилиши эса, унинг мохиятига путур етказиб, уни хокимият кўлидаги восита, куролга айлантиради.\n· Ислом дини узок даврлар мобайнида хокимият куроли вазифасини ўтаб келганлиги, унинг акидалардан тараккиётга тўскинлик килиш учун фойдаланиб келганлигини Ислом динининг айби эмас. Инсониятни хушфеълликка, комилликка, сабр-токат ва барча инсоний фазилатларга даъват этувчи Ислом динининг хакикий мохияти эса хеч качон тараккиётга путур етказмайди.\nМасалан, маколада тилга олинган рибо тамойилини олайлик: муаллифнинг фикрича судхўрликнинг таъкикланиши тараккиётга гов бўлган омиллардан бири бўлган эмиш. Тўгри, ислом динида судхўрлик йўли билан топилган бойлик харом хисобланади. Юзаки караганда бу тамойил эркин бозор иктисодиётига тўскинлик киладигандай. Аммо чукуррок ўйлаб кўрилса, бу фикр хакикатдан узок эканлигини англаб олиш унча кийин эмас.\nБутун мохият эътибори билан одамларни факат эзгуликка, бир-бирига яхшилик килишга, факат халол пешона тери билангина ризк топишга даъват этувчи динда судхўрлик, яъни ишламай, текин еб-ичиш кораланмаслиги мумкинми ахир?\nФикр килиб кўринг:\n- судхўрдан карз кўтарган ишбилармон ўз маблаги хисобидан иш юритувчи ишбилармонга караганда ўз карамогидаги ишчиларни каттикрок эзишга мажбур, нега-ки у ўзи топаётган фойданинг катта кисмини текин томок судхўрга беради-да.\nАммо жамиятнинг жадал иктисодий ўсиши учун ишбилармонлар сармоядорланинг пулига мухтож бўлиши шубхасиз, яъни ишбилармон корхона очиш, ишлаб чикаришни кенгайтириш ва хоказолар учун сармоядорларнинг пулидан фойдаланиши максадга мувофик. Ислом дини эса бу муаммони хал этишнинг энг макбул йўлини тавсия этади: шерикчилик деб аталувчи бу тамойилнинг мохияти шуки, пулдор ишбилармонга берган маблаги бадалига ундан фойда талаб килмайди, балки ўша корхонага кўшган хиссасига мувофик корхона фойдасидан ўз улушига эга бўлади.\nСудхўр эса, карз беришда корхонанинг фойда бериш-бермаслиги билан мутлако иши бўлмайди, кимга кандай корхона учун карз берганлигидан катъий назар ўз фойдасини талаб килади, яъни мохият эътибори билан - текинтомоклик килади. Судхўрдан карз кўтарган ишбилармон доимо ўзини килкўприк устида юргандек сезади, негаки корхона зарар кўриб синган такдирда хам (эркин бозор шароитида бу тез-тез бўлиб турадиган хол албатта) судхўр берган пулидан кечмайди, ўз пулини бекаму-куст фоизи билан талаб килади. Албатта бундай шароитда иш курувчи ишбилармон фойда кетидан каттикрок кувади, натижада ишчилар, колаверса бутун жамият зарар кўради.\nШерикчиликка пул берган сармоядор эса, маълумки, корхонанинг иктисодий самарадорлигидан манфаатдор бўлади. Корхона синса маблаги куйишини яхши билади, шуни пул бершда назарда тутади, корхона ишининг оёкка туриши учун кўлдан келганча ёрдам килади. Демакки, олган фойдаси халол булади.\nСудхўрликнинг таъкикланиши жамият тараккиётига путур етказувчи омиллардан бири бўлди дейиш билан макола муаллифи накадар чалкашиб кетганлиги ва хатто ўзига-ўзи карши чикаётганлигини исботлаб бериш учун маколадан яна кўчирмалар келтиришга мажбурмиз:\n«Иктисодиёт хам, маънавият хам аввало инсон хаётини хар жихатдан тўкис килишга каратилган. Бу хакикат унутилган такдирда иктисодиётдан максад факат махсулотни кўпайтириш, сармояни айлантириб, мумай даромад олиш бўлиб колади. Бундай вазиятда бутун жамият эрта-ю-кеч нафсу-хаво йўлида елиб югуради, маънавият эса ана шу бош максадга эришиш борасидаги воситалардан бирига айланади.\n... мехнат ахлок билан уйгунлашмаса, иктисодий муносабатлар жараёнида маънавият масалалари, хусусан, инсонпарварлик меъёрлари етарлича хисобга олинмаса технократик карашлар устунлик килиб кетади, окибат-натижада ишлаб чикариш хажми ортгани билан инсоний муносабатлар заволга юз тутади, жамиятда ўзаро бегоналашиш тамойили кучаяди. Бу хол пировардида ижтимоий-иктисодий инкирозга сабаб бўлади».\nКўринадики, макола муаллифи бошка иктисодий ва маънавий муносабатлар уйгун бўлмоклиги лозимлиги, агарда бу уйгунлик бузилган такдирда жамиятда ижтимоий-иктисодий инкироз юз бериши мумкинлигини тан олади.\nАммо, ана шундай аклли гаплардан кейин судхўрликнинг таъкикланиши тараккиётга гов бўлди деб хам юборади, яъни судхўрликни, ишламай ётиб ейдиганларни, текинтомокликни ёклаб чикади. Боягина огиз кўпиртириб маънавият хакида бонг урган макола муаллифи нега бирдан ўз-ўзига карши чикмокда? Чалкашиш хам ўз эви биланда!\nИслом динида судхўрлик йўли билан топилган бойликнинг харом деб эълон килиниши ва унинг ўрнига шерикчилик (яъни хамкорлик) тамойилининг тавсия килиниши иктисодий муносабатларда ахлокка, маънавиятга риоя килишнинг олий намунаси эмасми?\nАммо Шарк, хусусан Ислом оламининг тараккиётда ортда колганлиги, бунинг натижасида эса илм-фан, техника тараккиётига эришган Гарб асоратига тушганлиги хакикатдир.\nХар икки кутб, яъни Шарк билан Гарб тарихини холис ўрганиш шуни кўрсатдики, хокимият куролига айлантирилган Ислом дини тараккиётга канчалик гов бўлиб келган бўлса, христиан дини акидалари хам хукмрон табакалар кўлида шунчалик, балки ундан баттар тараккиётга карши курол вазифасини ўтаб келди. Христиан рухонийлари кўлида бутун Ўрта асрлар мобайнида озмунча олимлар, кашфиётчилар халок бўлдими?\nВахолангки, Ислом дини ўз номидан хам маълумки, мулойим табиатлилик, муросасозлик динидир. Шунинг учун хам ўта мутаассиблик, олимларни ва кашфиётчиларни ўтда куйдириш, кийнаб ўлдириш каби вахшийликлар Ислом оламига бегона эди. Демакки, Шарк ва Гарб тараккиётидаги ўзига хослик сабабларини бу икки дин, яъни Ислом ва Христиан динларидан излаш бехудадир.\nУ ёки бу халкнинг илму-фан, техника ва маданиятда илгарилаб кетишини билар-билмас талкин этиш, хусусан бунинг сабабларини объектив омиллар колиб, субъектив омиллардан, яъни ўша халкнинг дини, маънавияти ва хокозолардан излаш охир-окибатда ўша халкнинг бошкалардан устунлиги, олий иркка мансублиги каби бемаъни васвасаларга пойдевор бўлиши хам хеч гап эмас.\nВахолангки Аллох таоло инсонни бир кишидан, яъни Одам Атодан яратганлиги Христиан динида хам Ислом динида хам тан олинади. Бинобарин бирор-бир халкнинг бошкалардан устунлик даъво килиши айни беъманиликдир. Агарда Шарк ва Гарб тараккиётида тафовут сабабларини астойдил текшириб карайдиган бўлсак, бу сабаблар диний, маънавий жихатларга мутлако боглик эмаслигини, балки, табиий, яъни иклимий-жугрофий тафовутларга боглик эканлиги аён бўлади.\nБиз Шарк деб атайдиган мамлакатларни кўз олдингизга келтириб куринг: Миср, Месопотамия, Кичик Осиё, Эрон, Хиндистон, Хитой, Ўрта Осиё.\nХўш, бу мамлакатлар ўртасида табиий-иклимий умумийлик нимадан иборат?\nБу умумийлик шундан иборатки, санаб ўтилган мамлакатларнинг барчасида ёз мавсуми иссик, бинобарин иктисод, яъни дехкончилик сунъий сугоришга асосланганлигидир.\nВахолангки, биз Гарб деб атайдиган мамлакатлар иктисодида сугорма дехкончилик эмас, балки лалмикор дехкончилик асосий ўрин эгаллар эди. Бир карашда сугорма дехкончилик Шарк тараккиётига гов бўлди, лалмикорликка таяниш эса Гарбнинг илгарилаб кетишига сабаб бўлди, деган фикр гариброк туюлиши мумкин. Чунки лалмикор, дехкончиликка нисбатан неча баробар унумдор бўлган сугорма дехкончиликнинг тараккиёт йўлига гов бўлиши мумкин эмасдек туюлиши турган гап. Бунинг сабабларини тушунтиришга яъни фикримизни исбот килишга харакат килиб кўрамиз:\n· сунъий сугоришга асосланган дехкончилик кенг кўлами сугориш тармоклари бунёд этишни ва ундан фойдаланишда катъий тартиб-интизомга риоя килинишини назорат килиб туришни талаб этади. Бундай сунъий сугориш тармокларини барпо этиш ва ундан фойдаланишни назорат килиб туриш эса, факат кучли, марказлашган, яъни энг камида маълум бир сув хавзаси доирасида марказлашган давлат шароитидагина амалга ошади халос.\n· XIX-аср ўрталаридаги Ўрта Осиё хонликларининг худудий чегараларини бир тасаввур килиб кўринг: Кўкон хонлиги Сирдарё хавзасини эгаллаган бўлса, Бухоро амирлигининг асосини Зарафшон водийси, Хива хонлигининг асосини эса Амударё делтаси ташкил этарди.\nКўриниб турибдики, хар бир давлат маълум бир сугориш хавзаси асосида бунёдга келган ва маълум сабаблар натижасида бўлиниб кетиш холлари юз берган такдирда хам объектив иктисодий зарурат яна ўша сугориш тизими асосида бирлашувга сабаб бўлган.\n· мана шундай доимий, баркарор (албатта Гарбга нисбатан) марказлашган давлатчилик маълум даражада иктисоднинг юксалишига, ахолининг баркарор турмушига шароит яратиб берсада, аммо иккинчи тарафдан, ижтимоий-сиёсий муносабатларнинг тургунлашувига сабаб бўлиши турган гап. Чунки, назарий жихатдан караганда марказлашган давлат – маълум иктисодий тараккиёт натижаси бўлиши лозим эди. Аммо Шаркнинг пешонасига ёзилган сугорма дехкончилик ахолини маълум иктисодий тараккиёт натижасида эмас, балки табиий зарурат натижаси ўларок марказий хокимият теварагида жипслашувини такозо этар эди. Мана шундай чорасизлик асосига курилган марказлашган давлатчилик шароитида ижтимоий муносабатларнинг тургунлашуви ўз навбатида иктисодий тараккиёт йўлига гов бўлиб колиши, бу сабаб-окибатлар силсиласи натижаси ўларок эса умуман тараккиётнинг бирмунча сустлашуви Шарк халкларининг Гарбга нисбатан оркада колишига сабаб булди.\nМана шундай ночорлик асосига курилган марказий давлатчилик шароитида узок асрлар яшаш Шарк халкларининг хулк-атворига хам ўз таъсирини кўрсатмай колмаганлиги аник: оилада отанинг, эрнинг, ўзидан катталарнинг хурмат-иззатини жойига куйиш каби анъаналар Шарк халкларини бошкалардан ажратиб турувчи белгилардан бири эмасми?\nГарбий Оврупа мамлакатлари бу жихатдан бирмунча бахтли эдилар. Лалмикор дехкончиликка асосланган иктисод хар бир феодал кўргонининг деярли мустакил яшай олишига имкон берар эди. Европанинг Ўрта асрлар тарихини элак-элак килиб кўринг; бу феодал кўргонлари факат харбий жихатдангина марказий хокимиятга бўйсунар эдилар. Урушлар тугаши ва харбий хавфнинг бартараф бўлиши биланок яна бутунлай мустакил бўлиб олар эдилар. Хар бир вилоят, шахар ва феодал кўргонининг иктисодий ва сиёсий жихатдан эркинлиги хур фикрликнинг кенг ёйилишига кучли марказлашган давлатчилик шароитидагига караганда кўпрок имконият берар эди. Масалан: Лютернинг чикишини олиб кўринг: Рим Папасига карши чиккандан сўнг Папа уни лаънатловчи ёрлик юборди, аммо уни хеч каерда босиб чикармадилар. Германия императори уни камокка олмокчи бўлганида эса бунга кучи етмади, негаки марказий хокимият заиф эди. Кучли марказлашган давлатчилик шароитида Лютернинг чикиши нима билан якунланиши изохга мухтож бўлмаса керак.\nГарбий Оврупадаги феодал таркоклик тушунчасини бироз тахрир килишга тўгри келади. Маълумки, таркоклик кўпинча тараккиётга тўскинлик килувчи омил сифатида тушунилади. Аммо, бу таркоклик маълум даражада уюшганликдан хам иборат эди. Яъни, Гарбий Оврупа жамияти ячейкалари (шахарлар, вилоятлар, феодал кўргонлари) факат ўз манфаатлари доирасидагина уюшиб, ўз манфаатларига зид бўлган хар кандай уюшмадан чикиб кетиш имконига эга эдилар. Ва бундай уюшмаларнинг кенгайиб бориши, масалан, шахарларнинг ўсиши, феодал ерларининг кенгайиши, кирол хокимиятнинг кучайиши иктисодий юксалиш даражаси ва талабларига деярли мувофик равишда кечар эди. Иктисодий-ижтимоий муносабатларнинг мана шундай уйгун ривожланиши Гарбий Европада иктисодий тараккиётнинг жадалрок ривожланиши учун омил булди.\nИктисодий-ижтимоий муносабатлар уйгунлиги конуниятига биноан, юксалиб бораётган иктисодий тараккиёт йўлида гов бўлиб турган черков ва феодал тартиблари яксон этилиши лозим эди. Хокимиятга интилаётган буржуа азал манфаатларига мос келувчи протестантизм ана шу талабнинг махсули бўлди. Узок давом этган курашлар, инкилобий харакатлар натижаси ўларок Гарб мамлакатларида бирин-кетин черков ва феодал тартиблари бекор килина борди, яъни, дунёвий, озод, эркин фукаролар жамияти барпо этишга асос солинди.\nБиз тахлил килаётган макола муаллифнинг фикрича протестантликнинг пайдо булиши факатгина черковни ислох килишга каратилган, капиталистик муносабатларга мутлако алокаси бўлмаган, бошкача айтганда соф маънавий ходиса бўлган эмиш. Айни пайтда протестантликдаги пуританий мазхаблар талаблари ва илк капитализм давридаги зарурат ўзаро мос келиб колагнилигини хам эътироф этиш лозим эмиш. «Тасодифни каранг-а». Аслида бундай бўлмаганлиги хаммага аён:\nРеформация даврига келганда Европада капиталистик тараккиёт, капиталистик хўжалик, капитализм рухи черков ва феодал тартиблари билан тўкнаш келиб колганлиги аник эди. Протестантизмнинг пайдо бўлиши ана шу капиталистик хўжалик, буржуа дунёкарашнинг махсули эди. Аммо эътироф этиш лозимки, бу дунёкараш вакилларининг кўпчилиги каптализм тушунчаси билан таниш хам эмас эди, балки интенсив равишда буржуа дунёкараш томонида эдилар. Аммо уларда мана шу инстинктни уйготган, черков ва феодал тартибларини бекор килишга чакирган нарса, куч, тугилиб келаётган, тобора кенг кулоч ёзаётган капиталистик ишлаб чикариш, капиталистик хўжалик таъсири эмасмиди? Ва аксинча, протестантлик, капитализмга, буржуа карашларига алокаси бўлмаган соф маънавий ходиса бўлганида нега илгарирок, айтайлик X-XI асрларда юзага келмади? Хеч шубхасиз айтиш мумкинки, у пайтларда, капиталистик ишлаб чикариш деган гаплар одамларнинг етти ухлаб тушига хам кирмаган вактларда бундай янгича дунёкараш кишилар онгида тугилиши мумкин бўлмаганидек, тугилган такдирда хам яшаб колиши учун жамиятда бирор-бир моддий таянч, кўллаб-кувватловчи куч топа олмаган бўлар эди.\nБиз сўзимиз бошида макола муаллифи жамият тараккиётида иктисод биринчи ўринда турадими ёки маънавият деган саволнинг бир томонига Карл Марксни, иккинчи томонига эса Макс Веберни кўйиб ва ўзи Вебер томонга ўтиб олиб, Марксни роса дўппослаганини айтиб ўтган эдик. Маколанинг давомида аён бўладики, муаллиф бу ишни бегараз килмаган: Жамият тараккиётида иктисод биринчи ўринда турадими ёки маънавият деган масалада Вебер томонга кўпрок ён босишидан максад Шаркнинг тараккиётдан ортда колишга колок мафкура (яъни ислом дини) сабаб бўлди ва аксинча Гарбнинг илгарилаб кетишига эса илгор мафкура – протестантизм сабабчидир, деган фикрни асослаш, ишонарли килиб курсатиш экан.\nШарк ва Гарб тараккиётидаги ўзига хослик сабабларининг очилмаганлиги Шарк халкларини ёввойига, тараккиётдан бутунлай узилиб колганга чикариб кўйувчиларнинг кекирдакка зўр беришларига сабаб бўлди. Гуёки Шарк халклари хеч качон мустакил равишда тараккиётга эриша олмас эди, мана биз тараккий этган халклар Шаркка илм-фан, маданият, колаверса озодлик олиб келдик деб, карийб 130 йилдан буён кулогимизга кўйиб келишди.\nБундай шовинистик, миллатчилик рухидаги акидалар худди юкоридаги каби, ислом дини тараккиётга тўскинлик килиб келди, Шарк мафкураси, маънавияти Гарбникидан колок деган «илмий кашфиёт»лардан хам озикланиб туриши турган гап.\nШарк ва Гарб тараккиётидаги ўзига хослик сабабларига ойдинлик киртилиши шуни хеч шак-шубхасиз исбот килади-ки, Шарк Гарбга нисбатан олганда вактинчагина тараккиётидан ортда колган, яъни бу ерда Гарбга нисбатан тараккиёт бироз сустрок бораётган эди. Хеч шубхасиз айтиш мумкинки, агарда Гарб мустамлакачиларининг «холис ёрдами» бўлмаганда Шарк Гарбга караганда кечрок бўлсада, дунёвий давлатчиликка асосланган, эркин жамият куришга эришган бўлар эди.\nОгир курашлар бехад курбонлар эвазига ўз мустакиллигини саклаб колган Туркиянинг бугунги тараккиёти фикримизнинг яккол исботидир.\nГарб мустамлакачиларининг истилоси эса Шаркнинг ўзига хос тараккиёт йўлидан четга буриб юборди, аникрок айтганда уни тараккиётдан ортга суриб ташлади. Мустамлакачилар хеч качон Шаркка илм-фан, маданият, озодлик олиб келган эмас. Аксинча, мустамлакачилар Шарк халкларини жисмоний махв этиш билангина каноатланмадилар, балки уларнинг илм-фани, миллий кадриятларини йўк килишга, уларни туткинликда абадий саклаш учун ота-боболари эришган барча маънавий бойликларидан жудо этишга зўр бериб харакат килдилар. Ўзларининг бу машъум ниятлари ва ишларини оклаш учун эса, уларга шарк халкларининг маънавияти, мафкураси колок, Гарбнинг маънавияти, маданияти илгор, демакким биз, яъни илгор маънавият ва маданият эгалари, Шаркда хукмронлик килишимиз ва Шаркка озодлик, маданият киритишимиз лозим деган гоя жуда кўл келиши шубхасиз.\nБизнинг Ватандошимиз, миллатдошимиз, колаверса, диндошимиз (?!) Абдурахим Эркаев эса билибми, билмайми, хар нечук худди ўшалар тегирмонига сув куймокда. Баракалла !!!\n2003 йил 26 март\nТахририятдан: Бу макола муаллифининг фикрларида хам шу мавзудаги бахсни давом эттириш лозимлигини кўрсатувчи нукталар бор. Масалан, «рибо» тушунчасининг дин уламолари тарафидан берилган бугунги талкини ва «судхўрлик»нинг замонавий банкачиликка канчалик алокаси борлиги хусусида яна хам чукуррок ўйлаб кўриш лозим. Бахс-мунозарада иштирок этишни истган хар бир одамга журналимиз сахифалари доим очикдир.\nТураев Бури - Ким кимдир? - Who is Who?


Нефть нархи кескин пасайди, рубль арзонлашди — жаҳон биржаларидаги қулашлар » Muzlik.uz - O‘zbekiston yangiliklari\n9 март куни дунё бўйлаб нефть нархи кескин пасайиб, ҳозирда 35 АҚШ доллари атрофида бўлиб турибди. Бунинг оқибатида Россия рубли жаҳон бозорларида арзонлашди ва сўнгги тўрт йил ичидаги энг паст кўрсаткичларни қайд этди: 1 АҚШ доллари 75 рубль, 1 евро эса 85 рублдан кўпроқни ташкил этмоқда.Нимадан бошланди? Нефть экспорт қилувчи давлатлар ташкилоти ОПЕКнинг Венадаги йиғилишида нефть қазиб чиқариш ҳажмини қисқартириш бўйича келишиш режалаштирилган эди. Бироқ Россия ушбу қарорга рози бўлмади. Бундан ташқари, Саудия Арабистони нефть нархлари бўйича чегирмалар жорий қилиниши ва қазиб чиқариш ҳажмини оширишини маълум қилди: апрелдан бошлаб кунига 10 млн баррель нефть қазиб олиш режалаштирилмоқда. Дунёнинг энг катта нефть истеъмолчиси ҳисобланган Хитойда коронавирус туфайли кўплаб ишлаб чиқариш заводлари фаолияти тўхтаб турганлиги учун, нефтга бўлган эҳтиёж 20 фоизга пасайди. Оқибатда жаҳон бозорларида нефть нархлари 30 фоизгача тушиб кетди.Биржалардаги «қулаш» Бу ўзгаришлар натижасида дунёнинг барча фонд биржалари душанба кунини қулаш билан бошлади. Жумладан, Осиё бозорларида Саудия Арабистонининг нефть қазиб чиқарувчи компанияси Aramco савдо қиладиган Tadawul биржаси 9 фоиздан кўпроққа қулади. Европада эса Германия ва Британия биржалари 8 ва 9,5 фоизга қулади. Америка биржалари Dow Jones ва S&P 500 иднексларининг 7 фоиз қулаши билан очилди, биржа 15 дақиқага фаолиятини тўхтатди. Агарда кун давомида қулаш 20 фоизга етса, биржа бир кунга ёпилади. "Газета.uz"да реклама Нефть ишлаб чиқарувчи компанияларнинг акциялари нархи ҳам кескин пасайиб бормоқда. Лондон фонд биржаларида «Роснефть» акциялари 22,45 фоизга, «Лукойл» акциялари 24,38 фоизга, «Новатэка» акциялари 25,41 фоизга, «Газпром» акциялари 18,07 фоизга, «Газпром нефть» акциялари эса 20,53 фоизга арзонлашди.Оқибатда… Иқтисодиёти нефтга боғлиқ бўлган қатор давлатлар ушбу вазиятда азият чекишлари мумкин. Агар Саудия Арабистони ва Россия Федерацияси келишувга эришмаса, барча нефть ишлаб чиқарувчи давлатлар иқтисоди зарар кўради, улар қаторида АҚШ санкцияларига учраган Венесуэла ва Эрон давлатлари ҳам бўлади. Fitch рейтинг агентлиги тадқиқотчилари фикрига кўра, нефть нархининг 30 АҚШ долларига тушиб кетиши Россияда бюджет дефицити ва девальвацияни келтириб чиқариши мумкин. Россия бюджети Urals нефтининг нархи бир баррель учун 42,2 АҚШ долларга тенг бўлган вазиятга мувофиқлаштирилган, у ҳозир 29 АҚШ доллари атрофида баҳоланмоқда. Россия марказий банкининг сценарийларига кўра, 2020−2022 йилларда нефтнинг бир баррели 25−35 АҚШ долларига тенг бўлса, Россия иқтисодиётида рецессия юзага келади, ЯИМ 1,5−2 фоизга камаяди, инфляция эса рубль қадрсизланганлиги боис 6,5−8 фоизга ошади. «Ривожланаётган бозорларнинг марказий банклари катта дилемма олдида қолишмоқда: иқтисодий ўсишни қўллаб-қувватлаш учун қайта молиялаш ставкасини пасайтириш керакми? Ёки ўз валюталарини қўллаб-қувватлаш учун қайта молиялаш ставкасини оширадиларми?» — дея фикр билдирган Fitch Solutions вакили Седрик Чехаб CNBC «Street Signs Asia» лойиҳасига берган интервьюсида.Қандай ҳаракатлар кутилмоқда? Россия молия вазирлиги баёнотига кўра мамлакат Миллий фаровонлик фонди (МФФ) 6 йилдан 10 йилгача нефть нархининг 25−30 АҚШ доллари атрофида бўлиши вазиятидаги бюджет йўқотишларини қоплай олади. Молиявий барқарорликни сақлаш мақсадида, молия вазирлиги МФФдан хорижий валютани бозорга чиқаришга қарор қилган, бу ўз навбатида, рублнинг барқарорлашишига олиб келиши кутилмоқда. Шу билан бир қаторда, Россия Банки 30 кун давомида ички бозорда хорижий валюталарни сотиб олишни тўхтатади. Strategic Energy & Economic Research президенти Майкл Линчнинг РИА Новостига маълум қилишича, ОПЕК+ давлатлари тез орада келишувга эришишади ва Brent нефтининг нархи яқин келажакда 50 АҚШ долларига яқинлашади. Франция молия вазири Ле Мэр Саудия Арабистони ўз ҳаракатларини бошқа нефть ишлаб чиқарувчи давлатлар билан мувофиқлаштириши кераклигини айтиб ўтган. Қозоғистон ҳукумати эса нефть бозорининг қулаши юзасидан баёнот билан чиқиб, мамлакат Миллий банки ва ҳукумати ушбу вазиятнинг зарарли оқибатларини пасайтириш учун барча ресурсларга эга эканлигини билдирган. Ўзбекистон ҳукумати ушбу вазият юзасидан Марказий банк, молия вазирлиги ва иқтисодиёт ва саноат вазирлиги вакилларидан ишчи гуруҳ тузиб, мамлакат бозорига салбий оқибатлар оодини олиш учун чоралар кўрилишини маълум қилди.\nЎзбекистон Саудия Арабистонида нефть қувурига ҳужум уюштирилганидан ташвишда эканини билдирди\nГубкин номидаги РДУ филиали 325 талабани қабул қилади


ИнтерФУТБОЛ :: Рустам Умаров: «Кучли иштиёқ бизга мадад бўлди»\nРустам Умаров: «Кучли иштиёқ бизга мадад бўлди»\nИкки ҳафтага яқин вақт мобайнида Туркманистон пойтахти Ашхобод шаҳри ёпиқ иншоотлардаги V Осиё ўйинларига мезбонлик қилди.\nУшбу мусобақада Осиё ва Океаниянинг 62 давлатидан тўрт мингдан зиёд спортчилар медаллар учун кураш олиб боришди.\nТурнирда 182 нафар спортчи билан қатнашган Ўзбекистон делегацияси якунда 131та медаль билан умумжамоа ҳисобида бешинчи, медаллар сони бўйича иккинчи ўринни эгаллади. Осиё ўйинлари дастуридан футзал ҳам ўрин олиб, унда термамиз кумуш медалларга эга чиқди.\nФиналга қадар етиб борган Баҳодир Аҳмедов шогирдлари сўнгги жаҳон чемпионатининг бронза медали совриндори Эрон жамоасига имкониятни бой беришди.\nЯрим финалда эса Осиё чемпионлигига эришган учта термадан бири - Япония пенальтилар сериясига кўра мағлуб этилди.\nБиз Ашхободдан қайтган спортчиларимизни кутиб олиш маросимида термамизнинг етакчи футзалчиларидан бири Рустам Умаровдан интервью олдик.\n- Рустам, бу галги ёпиқ иншоотлардаги Осиё ўйинлари шахсан сизда қандай таассурот қолдирди?\n- Ҳаммаси ажойиб тарзда ўтди. Мусобақанинг тантанали очилиш ва ёпилиш маросимлари, спортчиларини кутиб олиш, жойлаштириш, хизмат кўрсатиш, умуман, ҳамма-ҳаммаси юқори даража ва савияда ташкил этилди.\nАшхободдаги катта спорт байрамини шу кунгача ўтказилган ва шахсан ўзим қатнашган мусобақаларнинг энг яхшиси деб биламан. Олимпия шаҳарчаси ҳам худди эртакнамо эди.\n- Футзал ўйинлари ўтказилмаган кунлари бошқа спорт турларини кузатиш имкони бўлдими?\n- Деярли бўлмади, чунки ўйин ва машғулотлар кўп вақтни олиб қўйди.\nҚолаверса, ҳар бир учрашувдан сўнг ўз ўйинимизни таҳлил қилиш баробарида кейинги рақибни ўрганиш учун назарий машғулотлар ўтказилди. Лекин имкон топилди дегунча спортчиларимиз қатнашган мусобақаларни кузатишга ҳаракат қилдик.\nУмуман олганда, Ўзбекистон делегацияси ёпиқ иншоотлардаги Осиё ўйинларида яхши иштирок этди. Фикримни медаллар сони ҳам исботлаб турибди. Аслида олтин медалларимиз бунданда кўпроқ бўлиши керак эди.\nЛекин айрим яккакураш турларида ҳакамлар очиқчасига рақибларга ён босишди. Ҳатто самбочимизнинг ҳалол кураш билан олган олтин медалини ҳам олиб қўйишди. Аммо умумий иштирок барибир ёмон чиқмади.\n- Энди футзалга тўхталсак. Кумуш медаль - ажойиб натижа. Тан олиш керак, Эрон термасини мағлуб этиш анча мураккаб вазифа. Шу фикрларга қўшиласизми?\n- Албатта. Эрон жамоаси жаҳон чемпионати бронза медали совриндори ҳисобланади. Форсларга ортиқча таъриф бериш шарт эмас. «Эронлик футзалчилар футзал майдонида дунёга келишади», деган гап ҳам бор-ку!\nБу билан биз курашсиз, ўйин бошлангунига қадар таслим бўлгандик, демоқчи эмасман. Йирик ҳисобдаги мағлубиятнинг ўзига яраша сабаблари бор. Биринчи навбатда, ярим финалдаги ўйинда катта куч йўқотгандик.\nАсосий ва қўшимча бўлимларда дуранг қайд этилгач, ғолиб номи пенальтилар сериясида аниқланди. Япония термаси ўз вақтида Осиё чемпиони бўлган ва табиийки, оддий рақиб эмас. Иккинчидан, мундиалдан кейин таркибимизда сезиларли ўзгаришлар рўй берганди.\nТажрибали футзалчиларимиз фаолиятларини якунлашди. Айримлар мураббийликни бошлашди. Қолаверса, бизга бир неча йил устозлик қилган Хосе Мария Мендез жамоамиз билан хайрлашди. Мана шу омиллар ўз таъсирини ўтказмай қолмади.\n- Аввалги йили Тошкентда ўтган Осиё чемпионати финалида ҳам Эрон термаси билан тўқнаш келгандик. Ўшанда 2:1 ҳисоби қайд этилганди. Ўтган давр мобайнида бу жамоада қандай ўзгаришлар рўй берибди?\n- Улар ҳам авлодлар алмашинуви даврини бошдан кечиришмоқда. Таркибда ёш футзалчилар тўп суришди. Лекин бу ўзгаришлар Эрон термасига ҳеч қандай таъсир ўтказмаган.\nЖамоа таркиби асло кучсизланмаган. Аксинча, янада мазмунлироқ ўйин намойиш этди, назаримда. Бизда ҳам 2-3 нафар ёш футзалчилар майдонга тушишди. Илк бор миллий терма либосини кийганлари ҳам бор эди.\n- Япония термасини ниманинг эвазига мағлуб этдик, деб ўйлайсиз?\n- Менимча, кучли иштиёқ мадад бўлди. Тўғри, пенальти - бу лотерея, лекин футзалда шу жумла ўзини кўпам оқламайди. Ўйинчи руҳий томонлама тайёр бўлиши керак. Катта футбол билан футзал дарвозаси ўртасида катта тафовут бор.\nФутзалда «нуқта»дан гол уриш бироз қийинроқ. Билмадим, балки бизга омад ҳам кулиб боққандир. Лекин айтишади-ку, ўйин эсдан чиқади, натижа қолади, деб.\n- Гуруҳ босқичида Афғонистон термасига имконият бой берилди. Бу натижани кутилмаган деб ҳисоблайсизми?\n- Шундай деса ҳам бўлади. Лекин Афғонистон термасининг кучсиз рақиб эмаслиги аниқ. Акс ҳолда, улар ярим финалга қадар етиб боришмасди.\nУшбу босқичда Эронга ютқазишди. Бронза медали учун кечган баҳсда эса Японияга пенальтилар сериясида имкониятни бой бериб, кучли тўртликдан жой олишди.\nУларнинг японлар билан асосий ва «экстра-тайм»ларда дуранг қайд этишгани, форслар дарвозасини икки бор ишғол қилишганининг ўзи кўп нарсадан далолат.\n- Келгусидаги режалар қандай?\n- Анъанага кўра, Ассоциация кубоги мусобақаси билан янги мавсумга старт берилади. Ўзбекистон чемпионати ҳам бошланиш арафасида.\nОрада кубок учрашувлари ўтказилади. Энди асосий эътибор ички мусобақаларга қаратилади. Ўйлашимча, янги мавсумдан рақобат сезиларли даражада кучаяди. Термамиз учун эса расмий ўйинлар якунланди.\nАсосан ўқув-машғулот йиғинларига урғу берилади.


Туркиянинг Қирғизистондаги элчиси Бишкекдаги ифторни у ерга ФЕТО аъзоси таклиф қилингани учун тарк этди « Ўзбекистон Халқ Ҳаракати\nТуркиянинг Қирғизистондаги элчиси Бишкекдаги ифторни у ерга ФЕТО аъзоси таклиф қилингани учун тарк этди\n12 May 2019 - 23:19\n12 май куни ижтимоий тармоқларда Туркиянинг Қирғизистондаги элчиси Чингиз Комил Фиротнинг Қирғизистон муфтийси иштирокида ташкил қилинган ифтор бўлиб ўтиши керак бўлган Бишкекдаги ресторанни тарк этаётган видео пайдо бўлди. Хабарларга кўра видео 11 май куни олинган.\nМаълумот кўра, ресторанга ифторлик учун юқори мартабали ва чет эллик меҳмонлар таклиф қилинган. Ифторга келган Туркия элчиси Чингиз Комил Фирот, таклиф қилинганлар ичида, Туркияда тақиқланган Фатҳуллоҳ Гулен террор ташкилотига тегишли “Сапат” лицейлари президенти Ўрхон Инонди ҳам борлигини кўриб, у ерни дарров тарк этган.\n“Биз бу ерда 35 миллион долларга масжид қурдирайлик, сиз эса бизни террористлар билан бир дастурхонга ўтиртирмоқчисиз. Сиз бу ерга FETÖ (Фатҳуллоҳ Гулен террор ташкилоти) террор ташкилотининг бошини қандай чақирасиз? Рамазон бу, Рамазонда шундай ишлар қилинадими? Ё Туркияни танланг, ё террор ташкилотини. Туркия Жумҳурияти билан террор ташкилотини бир ерга қўйядиган бўлсангиз менигн учун муфтийлик битди”, деган элчи ресторанни тарк этар экан.


Оёқларни массаж қилиш 2 қисм — Dilkashradio.com\nАссалому алайкум. Бугун ҳам оёқларни массаж қилиш ҳақида суҳбатлашамиз. Кечки пайт қилинадиган массаж эса оёқларнинг чарчоғини олади. Аввал душ ёки ванна қабул қилинг ёҳуд оёғингизни тоғорачадаги илиқ сувга солиб ўтиришингиз ҳам мумкин. Ванна ёки тоғорачадаги сувга турли гиёҳлар дамламаси ёҳуд денгиз тузларидан қўшиш мумкин.Оёғингизни тоғорачадаги сувга солган ҳолда ўтириб бўшашинг, сокин мусиқа қўйишингиз ҳам мумкин. Аввалига сонларингизни юмшоқ силанг. Олдин ички сўнг ташқи томонидан бир неча бор шапатилаб қўйинг. Бундан кейин тизза остидаги букилмага қўлингизни қўйиб, сал силкитинг. Бунда мушакларда титроқ югуради. Шу тариқа улар бўшашиб, дам олади.\nОёқнинг пастки соҳасидан юқорига қараб массаж қилиш кераклигига аҳамият беринг. Бу оёқдаги қон айланишини яхшилаб, уни тўпланиб қолиб, шишлар пайдо бўлишининг олдини олади. Қўллар эса юқоридан пастга қараб ҳаракатланади. Энди сонларга қайтинг. Кафтларингиз билан секин сонларнинг ташқи томонини силаб чиқинг. Агар томирларингиз варикоз кенгайган бўлса, иссиқ ванна қабул қилманг. Бундан ташқари, тиззадан пастки қилмини қаттиқ босиб, уқаламанг, оҳиста силаб қўйиш билан чекланинг. Товонлар массажига ўтинг. Бу массаж оёқни буткул бўшаштириб, чарчоғини тарқатади. Бир оёғингизни иккинчисининг тиззасига қўйинг. Бунда тиззага момиқ сочиқ ташланг ва шу сочиққа иккинчи оёғингизни тўпиғини қўйинг.\nТўпиқ тиззада бўлиб, товон бўшашган ҳолда ҳеч қаерга тегмасдан туриши лозим. Массаж аста силашдан бошланади. Сўнг бармоқлар билан товонни уриб-уриб қўйинг. Бармоқларни сал ботириб товоннинг у бошидан бу бошигача юргизиб чиқинг. Товонда биологик фаол нуқталар кўп бўлгани учун уни қаттиқ босиб уқаламаган маъқул. Товонни массажга тайёрлаб олгач, оёқ бармоқларидан уқалашни бошланг. Ҳар бир бармоқни қўлингиз билан сиқиб чиқинг, уқаланг. Оёқ бармоқларини бўш қўйган ҳолда, қўлингиз билан букиб, сўнг очинг. Ҳар бирини биттадан ушлаб, ўнгга, чапга қайилтиринг. Аввалига ҳар бирини алоҳида, кейин бирга ушлаб аста сиқинг. Оёқ бармоқларидан товонга ўтинг. Товонни ҳам силаб, сўнг уқалашни бошланг.\nМуштум суяклари билан уқаланг. Товонни икки қўл билан ушлаб, галма-гал, бир ўнг, бир чап қўл билан сиқинг. Бир неча бор бир қўл билан юқорига, иккинчиси билан пастга тортинг. Сўнг, аксинча бажаринг. Товонни аста силаш билан тўпиққа ўтинг. Тўпиқ бўғимларини уқаланг. Энди тўпиқни бўшаштириб, озроқ силкитинг. Бошқа қўл билан оёқ бармоқларини ушлаб бир неча бор тепага энгаштиринг. Товон қаттиқ ишқаланиб, массаж якунланади. Кейин болдирга ўтинг. Бунда оёғингизни стулга қўйиб ўтирсангиз қулайроқ бўлади. Болдирни пастдан тепага қараб силанг. Силаш 1-2 сония давом этиши керак. Бу қоннинг яхши айланишини таъминлаб, томир тиқилмалари ҳосил бўлиши ҳамда, веноз кенгайишининг олдини олади. Массаж қилиш соғлиқни мустаҳкамлаб умрга-умр қўшади. Ўз танангизга бефарқ бўлманг.\nАсалтерапия ва асалли уқалаш нима?